4.12.1919 Театр — 1- се Башҡорт дәүләт драма театры булараҡ барлыҡҡа килә.\nБАССР-ҙың беренсе баш ҡалаһы Стәрлетамаҡтың «Мираж» кинотеатрында эшләй.\n1922 Оло Башҡортостан барлыҡҡа килгәс театр Өфөгә – яңы баш ҡалаға күсә, бында татар-башҡорт Күргәҙмә театры менән берләшә.\nБАССР-ҙа «Башҡортостандың халыҡ артисы» исеме булдырыла. Вәлиулла Мортазин – Иманскийға исем бирелә.\nТеатрға «Хеҙмәт һәм Мәҙәниәт һарайы»нан даими урын-бина (хәҙерге Башҡорт дәүләт опера һәм балет театры) бирелә.\nПетроградта тәүге гастролдәр.\n1924 Театр эсендә 12 кешенән торған тәүге күсмә труппа булдырыла — Башҡорт Күсмә театры. Йәйҙең өс айында республиканың 26 төбәгендә, нигеҙҙә, ауылдарҙа 42 спектакль күрһәтелә, уны 26000 тамашасы ҡарай.\n1926 Тамашасылар һаны уртаса 900 кеше.\nБашҡорт сәнғәт техникумынының театр бүлегенә тәүге уҡыусылар ҡабул ителә.\n1927 Мәскәүҙә тәүге гастролдәр.\n1930 Башҡорт сәнғәт техникумы театр бүлегенең тәүге сығарылышы.\nСССР халыҡтары театрҙары һәм сәнғәтенең Мәскәүҙәге Бөтә Союз олимпиадаһында ҡатнашыу.\n1932 Күрше өлкәләргә гастролдәр ойоштороуҙы яйға һалыу.\n1935 Театрға академия исеме бирелә.\n1941-45 Бөйөк Ватан һуғышы йылдарында хәрәкәттәге армияға Өфө театрҙары һәм филармония артистарынан торған 17 бригада ебәрелә. Улар 1789 тапҡыр сығыш яһай.\n1954 Мәскәүҙәге А.В. Луначарский исемендәге дәүләт театр сәнғәте институтына (ГИТИС) театр өсөн махсус курс йыйыу.\n1955 Театрҙың Мәскәүҙә башҡорт әҙәбиәте һәм сәнғәте декадаһында ҡатнашыуы. Репертуар: У.Шекспир трагедияһы буйынса «Отелло», А.Чехов пьесаһы буйынса «Ваня ағай», М.Ғафури повесы буйынса «Ҡара йөҙҙәр», М.Кәрим драмаһы буйынса «Яңғыҙ ҡайын» спектаклдәре.\nАрыҫлан Мөбәрәковҡа СССР-ҙың халыҡ артисы исеме бирелеү.\n1956 Театр етәксеһе итеп режиссер Вәли Ғәлимов тәғәйенләнә.\n1959 Мәскәүҙә гастролдәр.\n1965 Театрға Өфө ҡалаһы, Фрунзе урамы, 34 адресы буйынса айырым бина бирелә.\n1966 Мәскәүҙә гастролдәр\n1967 «Ай тотолған төндә» спектакле өсөн автор- драматург Мостай Кәримгә, режиссер Шәүрә Мортазинаға, рәссам Ғәлиә Имашеваға актриса Зәйтүнә Бикбулатоваға РСФСР-ҙың К.С.Станиславский исемендәге дәүләт премияһы бирелә.\nИ.Йомағолов пьесаһы буйынса «Нәркәс» спектаклендә Нәркәс роле өсөн Р.Хисамова Мәскәүҙә уҙған Рәсәй драма спектаклдәре смотрының I дәрәжә дипломы менән бүләкләнә.\n1969 «Башҡорт дәүләт академия драма театры» китабының нәшер ителеүе. Төҙөүселәре — В.Ғ.Ғәлимов, Һ.С.Сәитов\n1970 Театрҙың Хеҙмәт Ҡыҙыл Байраҡ ордены менән бүләкләнеүе\n1971 Театрға Мәжит Ғафури исеме бирелеү.\nТеатр коллективы етәксеһе -Лек Вәлиев\n1972 Мәскәүҙә гастролдәр Режиссер Р.В.Исрафиловтың БАДТ сәхнәһендә дебюты.\n1973 З.И. Бикбулатоваға СССР-ҙың халыҡ артисткаһы исеме бирелеү\n1975 Ленинградта гастролдәр\n1976 «Әсәләр көтәләр улдарын» спектакле өсөн автор — драматург Әсғәт Мирзаһитовҡа, режиссер Рифҡәт Исрафиловҡа, актрисалар Зәйтүнә Бикбулатоваға һәм Гөлли Мөбәрәковаға БАССР-ҙың С.Юлаев исемендәге дәүләт премияһы бирелеү.\nМ.Кәримдең «Ташлама утты, Прометей!» трагедияһы буйынса спектакль (реж.Р.В.Исрафилов) СССР халыҡтары милли драматургияһы һәм театр сәнғәте Бөтә Рәсәй фестиваленең I дәрәжә Дипломына лайыҡ була. (Ленинград)\n1978 Ташкент, Алма-Ата, Фрунзе, Ош ҡалаларында гастролдәр\n1979 Мәскәүҙә гастролдәр\n1979- 1990 Режиссер Вәзих Сәйфуллин эшләй\n1980 Ленинградта гастролдәр\n1981 Театрҙың художество етәксеһе Р.В. Исрафилов.\n«Яҙмыштарҙан уҙмыш бар» спектаклендәге (М.Кәримдең «Оҙон-оҙаҡ бала саҡ» повесы буйынса, реж. Р.В.Исрафилов) ролдәре өсөн Т.Д.Бабичева, З.С.Вәлитов, Ф.С.Ғафаров, Н.И.Ирсаева, О.З.Ханов БАССР-ҙың Салауат Юлаев исемендәге дәүләт премияһына лайыҡ була.\n1982 К.Тинчуриндың «Зәңгәр шәл» пьесаһы буйынса спектакль (реж.Р. В.Исрафилов) СССР халыҡтары милли драматургияһы һәм театр сәнғәте Бөтә Рәсәй фестиваленең I дәрәжә Дипломына лайыҡ була. (Ленинград)\n1983 Драматург Н.В.Асанбаев, режиссер Л.В.Вәлиев, актер Ә.Ә.Абушахманов «Ҡыҙыл паша» спектакле өсөн БАССР-ҙың Салауат Юлаев исемендәге дәүләт премияһына лайыҡ була\n1984 Мәскәүҙә гастролдәр\n1985 Ҡазанда гастролдәр\nБАДТ коллективы Бөйөк Еңеүҙең 40-йыллығына арналған Бөтә Рәсәй театр сәнғәте смотрында «Ғәлиә» (Т.Таһиров, реж. Р.Исрафилов) спектакле менән ҡатнаша (Ленинград).\n«Айһылыуҙың айлы кистәре»ндә (И.Абдуллин) — Айһылыу, «Әсәләр көтәләр улдарын»да (Ә.Мирзаһитов) — Илгизә, «Ғәлиә»лә (Т.Таһиров, Р.Исрафилов) — Ғәлиә — героинялар образдары өсөн\nН. Ирсаева А.Д. Попова исемендәге көмөш миҙал менән бүләкләнә.\n1986 «Ҡыҙыл паша» (Н.Асанбаев), «Ҡыҙ урлау» (М.Кәрим) спектаклдәре мосолман илдәре драма театрҙарының Х Халыҡ -ара фестивалендә ҡатнаша (Дамаск).\n1987 Алма-Ата, Фрунзе, Ош ҡалаларында гастролдәр\n1988 «Һуңғы уҙаман » (А. Абдуллин) спектакле М.С.Щепкиндың тыуыуына 200- йыл тулыуға арналған Бөтә Рәсәй фестивалендә ҡатнаша (Белгород).\nСвердловск, Силәбе ҡалаларында гастролдәр\n1989 Ҡазанда гастролдәр\n1991 Актриса Э.Ә.Юнысова «Ҡанатланып ос һин, Толпарым!» (Ф.Бүләков) спектаклендәге роле өсөн I «Туғанлыҡ» Халыҡ — ара фестиваленең «Иң яҡшы ҡатын- ҡыҙ роле» призына лайыҡ була. (Өфө)\n1992 БАДТ коллективы «Милли труппаларҙың иң яҡшы спектаклдәре» смотры сиктәрендә Мәскәүҙә «Ай тотолған төндә» (М.Кәрим) спектаклен күрһәтә.\n1993 Театр «Һөйәһеңме-һөймәйһеңме?» (Ф.Бүләков) спектакле менән Салауат ҡалаһында уҙған «Театр яҙы» Республика фестивалендә ҡатнаша. Актриса З.Атнабаева фестивалдең «Иң яҡшы ҡатын-ҡыҙ роле» призына лайыҡ була.\n1994 «Иҫ китмәле мөгөҙлө шәп ир» (Ф. Кромелинк) спектакле Халыҡ — ара «Гостиный двор» фестивалендә ҡатнаша. (Ырымбур).\nТеатр «Иҫ китмәле мөгөҙлө шәп ир» (Ф.Кромелинк, реж. Р.В.Исрафилов) спектакле менән Стәрлетамаҡ ҡалаһында уҙған «Театр яҙы» Республика фестивалендә ҡатнашып Гран-при яулай.\nҠазан ҡалаһында гастролдәр\n1995 Салауат ҡалаһында уҙған «Театр яҙы» Республика фестивалендә\n«Бибинур, ах, Бибинур!» (Ф.Бүләков) спектакле Гран -приға лайыҡ була.\n1996 Төрки телле театрҙарҙың «Туғанлыҡ» Халыҡ — ара фестивалендә «Бибинур, ах, Бибинур!» (Ф.Бүләков) спектакле Гран — при яулай (Өфө)\n«Бибинур, ах, Бибинур!» (Ф.Бүләков) спектакленә әҙәбиәт һәм сәнғәт өлкәһендә бирелә торған Рәсәй Дәүләт премияһы тапшырыла (1995 йыл йомғаҡтары буынса). (Премияға ҡуйыусы – режиссер Р.В.Исрафилов, ҡуйыусы — рәссам Т.Ғ.Еникеев, пьеса авторы Ф.М.Бүләков, төп ролде башҡарыусы О.З.Ханов лайыҡ була)\n1996 Коллектив менән СССР-ҙың халыҡ артисткаһы Г.А.Мөбәрәкова етәкселек итә.\n1997 Художество етәксеһе -А.Ә. Нәҙерғолов.\n1998 Н.Ғәйетбайҙың «Аты барҙың – дәрте бар» комедияһы буйынса спектакль Төрки телле театрҙарҙың «Нәүрүз» Халыҡ- ара фестивалендә ҡатнаша. (Ҡазан)\nСвердловск, Силәбелә гастролдәр\n1999 Мәскәүҙә гастролдәр\n2000 «Айгөл иле» спектакле (М. Кәрим) төрки телле театрҙарҙың «Туғанлыҡ» Халыҡ — ара фестивалендә ҡатнаша. ( Өфө).\nОшо фестивалдә Алһыу Ғәлина — Ғафарова «Тамашасы һөйөүе» призына лайыҡ була.\n2001 Башҡортостан Республикаһы Президенты Мортаза Рәхимов «М.Ғафури исемендәге Башҡорт дәүләт академия драма театры тураһында»ғы Указға ҡул ҡуя\nБашҡортостан Республикаһы Президенты Мортаза Рәхимов Указы менән театрҙың күп функциялы дирекцияһы булдырыла.\nТеатрҙың генераль директоры итеп Гөлдәр Моратова, төп эшмәкәрлек буйынса директор вазифаһына ХөрмәтуллаҮтәшев тәғәйенләнә\n2002 Актер Х.Ғ.Үтәшев Төрки телле театрҙарҙың «Нәүрүз» Халыҡ — ара фестиваленең «Сыңғыҙ хандың һуңғы төйәге» (Н.Абдыҡадыров) спектаклендәге роле өсөн фестивалдең «Иң яҡшы ир-ат роле» призына лайыҡ була.\n2003 Режиссер Н.Абдыҡадыров «Тылсымлы сәңгелдәк»\n(Н.Абдыҡадыров) спектакле өсөн «Иң яҡшы режиссерлыҡ эше», актер Х.Ғ.Үтәшев Н.Абдыҡадыровтың «Сыңғыҙхандың һуңғы төйәге» спектаклендәге роле өсөн (Н.Абдыҡадыров) «АРТ-ОРДО» Халыҡ -ара фестиваленең «Иң яҡшы ир-ат роле» призына лайыҡ була. (Бешкәк)\n2004 «Нәркәс» (И.Йомағолов, реж.И.Ғиләжев) спектакле «Ялан театр» Халыҡ-ара фестивалендә ҡатнаша. (Истанбул).\nТеатр «Аттила» (Ғ. Шафиҡов) һәм «Тылсымлы сәңгелдәк» (Н. Абдыҡадыров) спектаклдәре менән «Кугу-сорта» (Ҙур шәм) Халыҡ-ара электрон фестивалендә ҡатнашып II урын яулай.\n15-20 сентябрҙә театрҙың 85-йыллығы уңайынан Мәскәүҙә гастролдәр уҙа. Декабрҙә театрҙың юбилей кисәһе була.\nСәнғәт фәндәре кандидаты, профессор С.Ғ.Күсимованың «Театр юлы» китабы донъя күрә.\n2005 «Һуңғы Ғәйнә» (Артур Иҙелбаев, реж. Илдар Ғиләжев) спектакле «Ялан театр» Халыҡ-ара фестивалендә ҡатнаша. (Истанбул).\nТеатр «Нәүрүз» Халыҡ — ара фестивалендә «Оҙон-оҙаҡ бала саҡ» спектакле менән ҡатнаша. Режиссер А.Абушахмановҡа ошо спектакль өсөн фестивалдең «Режиссер дебюты» призы тапшырыла (Ҡазан).\nТеатрҙың баш режиссеры — Айрат Абушахманов.\nТеатр «Сыңғыҙхандың һуңғы төйәге» спектакле менән «Танһыҡ яр» Халыҡ — ара фестивалендә ҡатнаша һәм фестивалдең иң яҡшы спектакле тип билдәләнә. (Бүрәт, Яҡут- Саха республикалары).\n2006 «Ҡоҙаса» (Б.Бикбай, З.Исмәғилев) музыкаль комедияһы Төркиәлә «Башҡортостан көндөре»ндә ҡатнаша.\n«Һуңғы Ғәйнә» (Артур Иҙелбаев, реж. Илдар Ғиләжев) спектакле патриотизм һәм тыуған илгә һөйөү тәрбиәләү идеяһын бойомға ашырған спектаклдәрҙең Бөтә Рәсәй конкурсында III урынды, ә рәссам Ф.Ихсанов «Иң яҡшы сәхнә биҙәлеше өсөн» призына лайыҡ була.\n«Кәкүк ояһы» (К.Кизи, режиссеры А.Абушахманов) психологик триллеры төрки телле театрҙарҙың Өфәлә уҙған IV «Туғанлыҡ» халыҡ — ара фестивалендә Гран-при, төп ролде башҡарыусы Х.Ғ.Үтәшев «Иң яҡшы ир-ат роле» номинацияһында еңеү яулай.\nСвердловск, Силәбе, Ҡазан ҡалаларында гастролдәр\n2007 Театрҙың Бәләкәй сәхнәһен асыу\n«Кәкүк ояһы» (К.Кизи, режиссеры А.Абушахманов) психологик триллеры менән коллектив «Реаль театр» Бөтә Рәсәй фестивалендә сығыш яһай. Башҡорт академия драма театры ил театрҙары араһынан был фестивалгә саҡырылған берҙән — бер милли коллектив була. (Түбәнге — Новгород ҡалаһы)\n2007 йылда республикаға М.С.Щепкин исемендәге Юғары театр училищеһын (институт) тамамлап Мәскәүҙән 25 йәш артист ҡайта. Араларынан труппаға 12 егет һәм ҡыҙ: Урал Әминов, Айым Әхмәҙуллина, Артур Кәбиров, Артур Ҡунаҡбаев, Илсур Ҡаҙаҡбаев, Милена Сираева, Фәнис Рәхмәтов, Юнир Ҡоланбаев, Ирада Фазлаева, Гөлнара Айытбаева, Ринат Баймырҙин, Филүс Мөхөтдинов алына.\n2009 Башҡорт академия драма театры үҙенең 90 йыллығын билдәләй.\n«Шәүрәкәй» (М.Буранғолов, реж. А.Абушахманов) музыкаль комедияһы менән II Халыҡ — ара «Мең һулыш — бер тауыш» театр фестивалендә ҡатнашты (Төркиә, Конья ҡалаһы)\nТеатр «Нәүрүз» Халыҡ — ара фестивалендә «Яратыу гонаһмы?» (Т.Миңнуллин) спектакле менән ҡатнаша. Режиссеры А.Абушахманов.\n«Кәкүк ояһы» спектакле менән коллектив Белоруссияла уҙған Халыҡ-ара «Панорама» фестивалендә ҡатнаша. (Минск)\n2010 Төрөк Республикаһында Башҡортостан Республикаһы көндәре сиктәрендә «Әхмәтзәки Вәлиди Туған» тарихи драмаһы (Н.Асанбаев, реж.А.Абушахманов) Истанбулда «Решад Нури сахнасе»ндә күрһәтелә. Ошо спектаклдә Ататөрөк роле өсөн РФ-ның һәм БР-ҙың халыҡ артисы Х.Ғ.Үтәшев Төркиәнең Исмәт Кюнтай премияһына лайыҡ була.\n«Серле көршәк» хикәйәте (З.Биишева, ҡуйылыштың художество етәксеһе А.Абушахманов, режиссер ассистенты-А.Йәнбәков) «Арлекин» VII Бөтә Рәсәй балалар өсөн спектаклдәр фестиваленең «Спектаклдең пластик һөйкөмлөлөгө өсөн» Призына лайыҡ була. (Санкт-Петербург)\n2011 «Әхмәтзәки Вәлиди Туған» (Н.Асанбаев, реж. А.Абушахманов) тарихи драмаһы Халыҡ — ара «Мең һулыш — бер тауыш» театр фестивалендә ҡатнаша. (Төркиә, Конья ҡалаһы)\n2011 Театр Волга буйы республикалары һәм өлкәләре театрҙарының I Фестивалендә ҡатнаша. ( Пенза ҡалаһы, А.Гельман «Эскәмйә»)\nСиләбе өлкәһендә һәм Татарстан Республикаһында гастролдәр.\n2012 Театрҙың Художество етәксеһе — Ханов Олег Закир улы.\nТөрки телле театрҙарҙың «Туғанлыҡ» Халыҡ — ара фестивалендә театр «Ай тотолған төндә» (М.Кәрим) спектакле менән ҡатнаша. Реж. А.Абушахманов ошо спектакле өсөн фестивалдең «Иң яҡшы режиссерлыҡ эше» номинацияһында еңеү яулай.\n2013 «Эдип батша» спектакле менән «Гостиный двор» V Халыҡ — ара театр фестивалендә ҡатнашыу (Софокл, реж. И. Саҡаев, Ырымбур)\n«Әлифбанан бер себеш» (А.Кивиряхк, реж. Л.Зайкаускас) спектакле менән XV Халыҡ — ара «Таврия Мельпоменаһы» фестивалендә ҡатнашыу. ( Украина, Херсон)\n«Нәүрүз» XI Халыҡ — ара фестивалендә «Ай тотолған төндә» (М.Кәрим) спектакле менән сығыш яһаны. Режиссеры А.Абушахманов.\n«Эдип батша» (Софокл, реж. И.Саҡаев) спектакле менән «Театр яҙы» Республика фестивалендә ҡатнашыу.\n«Аҡ пароход» драмаһы (С.Айытматов, инсц. авторҙары — Л.Зайкаускас, О.Ханов, реж.- Л.Зайкаускас) менән театр «Ҡаҙағстан Республикаһында Башҡортостан көндәре» мәҙәни- иҡтисади проект сиктәрендә Ҡустанай һәм Астана ҡалаларында сығыш яһай.\nБашҡортостандың халыҡ артисы Алмас Әмиров башҡарыуындағы «Әлифбанан бер себеш» (А.Кивиряхк, реж. Л.Зайкаускас) спектакле менән театр II «Арт-соло» Халыҡ — ара моноспектаклдәр фестивалендә ҡатнаша. (Владикавказ, Төнъяҡ Осетия).\n18–23 апрель, 2013 йыл. Мәжит Ғафури исемендәге Башҡорт академия драма театры Татарстандың баш ҡалаһы Ҡазанда гастролдәр менән сығыш яһай. Гастроль репертуарында: «Аҡ пароход» (С.Айытматов, реж. Л.Зайкаускас), «Бәхет хаҡы» (Х.Мөҙәрисова, реж. А.Абушахманов), «Бер мәл санаторийҙа» (Н.Ғәйетбай, реж. И.Вәлиев), «Руди – Never Off…» (реж. А.Абушахманов), «Әлифбанан бер себеш» (Х.Мөҙәрисова, реж. А.Абушахманов), «Хыял диңгеҙе» (Ф.Бүләков, реж. А.Йыһаншин) һәм балалар өсөн «Һөнәрсе менән өйрәнсек» (З.Биишева, реж. А.Йәнбәков) спектаклдәре һәм театрлаштырылған концерт.\n10 октябрҙә Киров урамы башындағы яңыртылған скверҙа, Профсоюздар йорто алдында Башҡортостандың халыҡ шағиры Мостай Кәримгә һәйкәл асылды. Күп һынлы композицияның авторы – Рәсәйҙең халыҡ рәссамы Андрей Ковальчук (Мәскәү).\n2013 йылдың 16 декабрендә СССР-ҙың халыҡ артисы Арыҫлан Мөбәрәковҡа һәйкәл асыу тантанаһы үтте (һәйкәлде асыу тантанаһы шәхестең тыуған көнөнә тап килде — 15 декабрь артистың тыуыуына 105 йыл тулды). Һәйкәл театр янында урынлашҡан А.Матросов исемендәге паркта ҡуйылған. Композиция сәхнәлә сығыш яһаған артисты кәүҙәләндерә, уның артында — сәхнә шаршауы.\nОлимпия уты 2013 йылда Рәсәйҙең 83 төбәгендә 123 көн буйы барҙы – Ҡышҡы Олимпия уйындары тарихында факел иң оҙон юл буйлап 65 мең километр үтте, Олимпия уты эстафетаһы һәм Олимпия хәрәкәте тарихы буйынса төрлө саралар уҙҙы. Өфөлә Олимпия уты 21- 22-се декабрҙә булды. Ил буйлап барлығы 14 мең факел йөрөтөүсе булһа, республикабыҙ тарихында Олимпиада уты тәүге тапҡыр булды, Өфөлә XXII ҡышҡы Олимпия уйындары утын ҡабул итеү эстафетаһында Башҡортостандың халыҡ артисы Алмас Әмиров ҡатнашты.\n2014 йыл – Мәҙәниәт йылы. Тап ошо йылда театрҙа «Театр+» Мәҙәни – белем биреү проекты эшләй башланы.\n6 февралдә театр коллективы Ислам Республикаһы Ирандан килгән делегация вәкилдәре менән осрашты. Делегация ағзалары — Өфөгә гастролгә килеүсе «Ghoghnus» театры ижади группаһы. Ул театр артистары һәм музыканттары, донъя буйлап гастролдә йөрөп, Ирандың конъяҡ өлөшөндә йәшәүсе халыҡтарҙың фольклоры менән таныштырҙы. Был көндө ҡунаҡтар театрҙың В.Шукшин әҫәрҙәре буйынса ҡуйылған «Ҡыҙыҡ был тормош!» исемле спектакль ҡараны.\n3 март — Башҡорт академия драма театры алдындағы майҙанда «Сочи-2014» Параолимпия утын ҡабыҙыу тантанаһы үтте.\n21 мартта республикабыҙҙың театр йәмәғәтселеге М.Кәримдең «Ай тотолған төндә» трагедияһының театр сәхнәһендә тәүге тапҡыр ҡуйылыуына 50 йыл тулыуҙы билдәләне.\n9 апрель — Литва, Паневежис ҡалаһы. Халыҡ-ара моноспектаклдәр фестивалендә «Әлифбанан бер себеш» (А.Кивиряхк, реж. Л.Зайкаускас) спектакле ҡатнашты.\n4-6 апрелдә Һамар һәм Тольятти ҡалаларында театрҙың 95 йыллыҡ юбилейына һәм Мәҙәниәт йылына арналған гастролдәр уҙҙы.\n23 апрелдән Башҡорт академия драма театры сәхнәһендә Астана (Ҡаҙағстан Республикаһы) ҡалаһынан М.Горький исемендәге Рус дәүләт академия драма театры гастролдәре үтте.\nЗ.Исмәғилев исемендәге Өфө дәүләт сәнғәт академияһының Мәжит Ғафури исемендәге Башҡорт дәүләт академия драма театры өсөн уҡытылған махсус курсы студенттары 2014 йылда уҡыуҙарын тамамлап эш башланы. Араларынан 4 егет һәм 1 ҡыҙ беҙҙең труппаға ҡабул ителде. Улар: Алмаз Йосопов, Айҙар Шәмсетдинов, Морат Рафиҡов, Азат Вәлитов, Гөлназ Ғөбәйҙуллина.\n2014 йылдың 1 июнендә Ҡазан ҡалаһында «ТЮРКСОЙ» Халыҡ – ара ойошмаһына ингән республикалар театрҙары етәкселәренең (Совет) III ултырышы булды. Унда театрҙың художество етәксеһе Олег Ханов ҡатнашты. Ултырыш Төрки халыҡтарҙың III Халыҡ – ара «Нәүрүз» театр–белем биреү форум – фестивале сиктәрендә һәм «Ҡазан – төрки мәҙәниәтенең 2014 йыл баш ҡалаһы» программаһына ярашлы ойошторолдо.\nИюнь айында театр Татарстан Республикаһының Ҡазан ҡалаһында III Халыҡ — ара «Нәүрүз» фестивалендә ҡатнашты.\n15 июнь көнө театр Ырымбур губернаһының 270 һәм өлкәһенең 80 йыллығына арналған Беренсе Волга буйы театр фестивалендә сығыш яһаны.\n8-14 сентябрҙә Карелия Республикаһының баш ҡалаһы Петрозаводскийҙа «Лифт Карелия 14+» исеме аҫтында театраль-эксперименталь проект уҙҙы. Был мәртәбәле форумда Башҡорт академия драма театрынан Башҡортостандың халыҡ артисы Алмас Әмиров ҡатнашты. Ул «Әлифбанан бер себеш» (А.Кивиряхк, режиссеры Л.Зайкаускас) моноспектакле менән 11 сентябрҙә сығыш яһаны.\n26-28 сентябрь — Ырымбур ҡалаһында гастролдәр (М. Горький исемендәге рус дәүләт драма театры бинаһында).\n8-12 октябрь – Мәскәүҙә «Сатирикон» театры бинаһында беҙҙең театр гастролдәре үтте.\nКөҙ айында рәссам – бутафор А.Жучковтың шәхси күргәҙмәһе: «Көҙ. Йыһандан бер ҡараш» һәм театрҙың 95 йыллығына арналған «Иҫтә, һаман да иҫтә» күргәҙмәһе асылды.\n19 октябрҙә Башҡортостандың халыҡ шағиры, драматург Мостай Кәримдең тыуған яғы Шишмә районы Шишмә ҡасабаһында Башҡорт дәүләт академия драма театрының 95 йыллығы һәм шағирҙың тыуыуына 95 йыл тулыуға арналған «…Тыуған йылдарыбыҙ ҙа бер, яҙмыштар ҙа уртаҡ» тигән ҙур театраль тамаша булды.\n25-31 октябрь — Ҡаҙағстан Республикаһының Аҡтау ҡалаһында Урта Азия илдәренең V Халыҡ-ара театр фестивалендә ҡатнашыу («Руди-NEVER OFF…» (Р.Нуриевтың ғүмер миҙгелдәре, авторы һәм режиссеры А.Абушахманов)\nТеатрҙың 95 йыллығы уңайынан 3 томлыҡ йыйынтыҡ нәшер ителде. Авторы һәм төҙөүсеһе – профессор С.Ғ.Күсимова.\nДекабрь айында театрҙың 95 йыллыҡ юбилейына арналған ҙур тантаналы кисә үтте.\n2015 йыл Рәсәйҙә һәм Башҡортостанда Әҙәбиәт йылы тип иғлан ителде. Йыл буйына театрҙа ла әҙәби проекттар бойомға ашырылды. Был йыл театрҙа тантаналы рәүештә 29 ғинуарҙа асылды: фойела әҙәби бүлмә ойошторолдо, сәхнәлә — И.Йомағоловтың «Нәркәс» спектакле күрһәтелде. Әҙәбиәт йылы сиктәрендә «Ҡыҙҙар моңо — моңо халҡымдың» әҙәби-музыкаль кисә, ике туғандаш республиканың төп театрҙары М.Ғафури ис. Башҡорт һәм Ғ.Камал исемендәге Татар академия театрҙары артистары ҡатнашлығында «Уйлан кеше» шиғриәт кисәһе, шағирә Гөлфиә Юнысованың «Ғүмер үҙе — серле, моңло…» тип аталған ижад кисәһе үтте. Театр сәхнәһендә «Ижади саҡырыу» тигән акцияның гала-концерты үтте, был акцияла театрҙың 17 артисы һәм музыканты ҡатнашты, ә театрҙың етәксеһе Олег Ханов акцияны башлап ебәрҙе. «Джут» пьесаһының авторы Олжас Жанайдаров менән осрашыу ойошторолдо. «Театр +» проекты сиктәрендә Әҙәби бүлмә үҙ эшен дауам итте. Быйыл уның геройҙары – прозаик Сабир Шәрипов, шағирәләр Гөлнур Яҡупова һәм Гөлсирә Ғиззәтуллина булды. Тамашасылар менән «Джут», «Әлифбанан бер себеш» спектаклдәренән һуң әңгәмәләр ойошторолдо. Миәкә районында Нурия Ирсаева менән, Күгәрсен районында йәш артистар Ирада Фазлаева һәм Руслан Хайсаров менән осрашыуҙар үтте. Театрҙа Хәҙерге заман драматургияһы һәм режиссураһы республика семинар-лабораторияһы уҙҙы.\nТеатр режиссеры Илсур Ҡазаҡбаев Рус дәүләт академия драма театрында үткәрелгән Хәҙерге заман драматургияһы ижади лабораторияһында ҡатнашты.\nА.Кивиряхктың «Әлифбанан бер себеш» моноспектакле Бәләкәй формалағы спектаклдәр фестивалендә (Өфө) сығыш яһаны.\nТеатр коллективы йыл һайын үткәрелгән «Веселая кулиса» фестивалендә махсус призға лайыҡ булды.\n«Ҡара йөҙҙәр» спектакле Ҡазандағы «Нәүрүз» фестивалендә булып ҡайтты, «Мин – ҡатын-ҡыҙ» спектакле Туфан Миңнуллиндың тыуыуына 80 йыл тулыуға арналған декадникта ҡатнашты.\n2015 йылда театрҙың «Ҡол Ғәли әҫәре буйынса «Йософ һәм Зөләйха» музыкаль риүәйәтен сәхнәгә сығарыу» ижади пректы Башҡортостан Республикаһы Башлығының 2 миллион һумлыҡ грантына лайыҡ булды. Әйтергә кәрәк, был еңеү тәүгеһе түгел, республика Башлығы грантын яулауға инде өсөнсө йыл ойошторолған конкурста театрҙың хатта өсөнсө тапҡыр еңеүе.\nРеспублика Хөкүмәтенең Рәхмәт хаты Башҡортостандың халыҡ артисы Азамат Ғафаровҡа, Рәсәй Мәҙәниәт министрының Рәхмәт хаты театрҙың модельеры Әйүп Зиннуровҡа еткерелде. Йәш артистар – Ирада Фазлаева, Руслан Хайсаров, Урал Әминов Шәйхзада Бабич исемендәге Республика йәштәр премияһына дәғүә итеүселәр рәтенә индерелде.\nПрофессор, театр белгесе С.Ғ.Күсимованың «Гөлли Мөбәрәкова. Ижады һәм тормошо» китабы Төркмәнстандағы Х Халыҡ-ара китап йәрминкәһендә иң яҡшыһы тип табылды.\nТеатрҙың художество етәксеһе Олег Ханов «Василий Шукшин» миҙалы менән бүләкләнде.\n«Ҡара йөҙҙәр» спектакле Рәсәйҙең иң престиж театраль премияһы — «Алтын битлек»кә 5 номинацияла ҡатнашты.\n2015 йылда 7 яңы спектакль сәхнәгә сыҡты: Б.Бикбай һәм Х.Ирғәлиндың «Ҡаһым түрә» драмаһы, Ж.-Б.Мольерҙың «Һаран» комедияһы, Э.Йәһүҙиндың «Йүгер, Харис, йүгер» комедияһы, М.Бағаевтың «Ике төш» драмаһы, А.Волковтың «Зөбәржәт ҡала тылсымсыһы» әкиәте, О.Жанайдаровтың «Һуңғы йәйләү» («Джут») спектакле, Ҡол Ғәлиҙең Ю.Сафиуллин инсценировкаһында «Йософ һәм Зөләйха» музыкаль риүәйәте.\nЙәй көнө уҙған ШОС һәм БРИКС илдәре һәм дәүләттәре башлыҡтарының саммиттары көндәрендә «Ҡаһым түрә», («Руди-NEVER OFF…», «Шәүрәкәй», «Маҡтымһылыу, Әбләй һәм Ҡара юрға» спектаклдәре уйналды.\n2015 йылда ла театр республикабыҙҙың төрлө район-ҡалаларында спектаклдәрен күрһәтте: Краснокама, Дүртөйлө, Күгәрсен, Ҡалтасы, Ҡырмыҫҡалы, Миәкә, Мәсетле райондарында, Салауат, Күмертау, Ишембай, Туймазы, Октябрьский ҡалаларында, Силәбе өлкәһендә, Татарстан Республикаһының Ҡазан ҡалаһында гастролдәр үтте.\nМ.Ғафури ис.БАДТ сәхнәһендә Стәрлетамаҡ дәүләт театр-концерт берләшмәһе, Г.Камал исемендәге Татар дәүләт академия драма театры гастролдәре уҙҙы.\nТеатрҙың барлыҡ сараларында ла яҡтыртылған тағы ла бер мөһим дата – 1941-1945 йылдарҙағы Бөйөк Ватан һуғышында Еңеүгә 70 йыл тулыуы. Байрам саралары сиктәрендә фронтовик шағирҙар әҫәрҙәре буйынса «Ил яҙмышы — ирҙәр иңендә» музыкаль кисәһе үтте. Театрҙың сайтында «Бөйөк Еңеүгә 70 йыл» тип аталған махсус рубрика асылды. Унда театрҙа эшләгән хеҙмәткәрҙәре яу юлдарын үткән яҡындары хаҡында иҫтәлектәре менән уртаҡлашты. Театр музейында «Һуғыш тураһында 70 сюжет» тип аталған күргәҙмә асылды. Бөйөк Еңеүҙең 70 йыллығына арнап «Ике төш» (М.Бағаев, реж. О.Ханов) драмаһы сәхнәләштерелде.\n27 сентябрь театрҙың күргәҙмә залында Гөлли Арыҫлан ҡыҙы Мөбәрәкованың 80 йәшенә арналған «Мөбәрәковтар: ижадта ҙур бәхет юлдары» күргәҙмәһе асылды (Арыҫлан Мөбәрәков, Рәғиҙә Янбулатова, Гөлли Мөбәрәкова ижады тураһында).\n2015 йылда драматург Флорид Бүләков, актриса Әнисә Дилмөхәмәтова, актер Хәмит Яруллин, шағирә Рәсимә Ураҡсина менән хушлаштыҡ. Шулай уҡ ошо йылда мәңгелеккә баҡыйлыҡҡа күскәндәрҙе лә иҫкә алдыҡ: Зинира Атнабаева, Лек Вәлиев, Туфан Миңнуллин, Рәсимә Ураҡсина, Рәғиҙә Янбулатова, Шамиль Рәхмәтуллиндарҙың хәтер кисәләрен үтте. Мосолман зыяратында Зинира Атнабаеваның таҡтаташы асылды.\n2016 йылда 5 яңы спектакль сәхнәгә сыҡты: Айгиз Баймөхәмәтов повесы буйынса Ангиза Ишбулдинаның «Хыялға ҡаршы» героик булмаған повесы, Айгөл Әхмәтғәлиеваның «Ул бит кисә ине» лирик комедияһы, Сергей Беловтың «Мин һинең ҡәйнәң булам» комедияһы, Жан Ануйҙың «Антигона» драмаһы, Дамир Сәлимйәновтың «Диңгеҙ. Утрау. Хазина» пираттар мажараһы.\n«Ҡара йөҙҙәр» (М.Ғафури. А.Абушахманов, Ш.Ғилманова инсц. режиссеры-А.Абушахманов) 4 номинацияла «Алтын битлек» Фестиваль- премияһына тәҡдим ителә. «Костюмдар буйынса иң яҡшы рәссам эше» номинацияһында А.Нестеров еңеү яулай — «Алтын битлек» лауреаты була. Башҡортостан Хөкүмәте уны Салауат Юлаев ордены менән бүләкләне.\nСиләбе ҡалаһында «Театр кешеһе» Халыҡ-ара фестиваль – лабораторияһында ҡатнашыу. «Джут» (Һуңғы йәйләү) (О.Жанайдаров)\n«КОЛЯДА-PLAYS» Х Халыҡ-ара театр фестивалендә ҡатнашыу. (Я.Пулинович «Йәнем, иртәгә яңы көн тыуыр». Екатеринбург, июнь). Р.Хайсаров — «Фестивалдең иң яҡшы актеры» тип табылды.\n«Алтан сэргэ» (Бүрәт Республикаһы) Халыҡ – ара милли театрҙар фестивалендә «Хыялға ҡаршы» (А.Баймөхәмәтов, реж. И.Ҡаҙаҡбаев) героик булмаған повесы ике номинацияла еңеү яулай: «Иң яҡшы актерҙар ансамбле», «Заманса милли прозаға мөрәжәғәт иткәне һәм яңы театр алымдары эҙләгәне өсөн» (15 сентябрь, 2016)\n4-6 ноябрь — театр сәхнәһендә П.Ойунский исемендәге Саха (Яҡут) академия театры гастролдәре «Саха театры легендалары» исеме аҫтында үтте.\nТеатрҙың ижади төркөмө республика театрҙары араһында уҙғарылғын мини-волейбол буйынса чемпионатта икенсе урынға лайыҡ булһа, актриса Гөлнара Ҡаҙаҡбаева «Иң актив уйынсы» исемен яуланы. Театр «Евразия йөрәге» Халыҡ-ара сәнғәт фестивале сиктәрендә үткән Милли башҡорт кейем байрамына саҡырылды.\nАктерҙар Артур Кәбиров Рәми Ғарипов исемендәге премияға, Фәнис Рәхмәтов, Римма Сәлмәнова, Урал Әминов Йәштәр премияһына лайыҡ булды.\nАктриса Айһылыу Йомағолова «Һүҙ оҫтаһы» республика бәйгеһендә беренсе урын алды.\n2016 йылда театр базаһында хәҙерге заман драматургияһы һәм режиссураһы семинар-лабораторияһы, театрҙың рәссам-дизайнеры Рита Ғәзизованың «Илаһилыҡ күрәм йөҙҙәрҙә» тигән күргәҙмә ойошторолдо. Йыл һайын үткәрелә торған «Театр төнө» мәҙәни акцияһы уҙҙы, уның сиктәрендә театрҙа тәүге тапҡыр театраль квест ойошторолдо.\n2016 йылда үҙҙәренең юбилейҙарын Рәсәйҙең атҡаҙанған, Башҡортостандың халыҡ артисты Олег Ханов, Башҡортостандың халыҡ артисы Әхәт Хөсәйенв, СССР халыҡ артисткаһы Гөлли Мөбәрәкова билдәләне.\n2016 йылда Салауат Юлаев Ордены менән Олег Ханов, Альберт Нестеров, Халыҡтар Дуҫлығы ордены менән Гөлли Мөбәрәкова бүләкләнде. Театрыбыҙҙың 100-йыллығын билдәләү тураһындағы Указға Республика Башлығы ҡул ҡуйҙы.\n2017 йылда күргән сәхнә әҫәрҙәре — «Нәркәс» (И.Йомағолов) мелоромантик трагедияһы яңыртылып ҡуйылды (режиссеры- И.Ғиләжев). Ф.Бүләковтың «Һөйәһеңме-һөймәйһеңме» пьесаһын -режиссер Илсур Ҡаҙаҡбаев, Г.Яхинаның романы буйынса «Зөләйха күҙҙәрен аса» (Я.Пулинович инсц.) спектаклен режиссер Айрат Абушахманов, «Эҙләнем, бәғерем, һине…» (Т.Миңнуллин) мелодрамаһын режиссер Азат Нәҙерғолов, балалар өсөн «MOUSE STORY» әкиәтен режиссер Илсур Ҡаҙаҡбаев ҡуйҙы.\n3 мартта — Мәскәүҙең Вс. Мейерхольд Үҙәгендә «Алтын битлек» Бөтә Рәсәй милли театраль премия — Фестиваленең «Маска Плюс» программаһына ингән «Джут» (Олжас Жанайдаров, режиссеры — Айрат Абушахманов) спектакле күрәһтелде.\n7 мартта театрҙың художество етәксеһе директор вазифаһы булдырыу тураһында приказ сығарҙы, был вазифаға Иршат Фәйзуллин тәғәйенләнде.\nТеатрҙың «Театраль Өфө» ижади проекты Башҡортостан Республикаһы Башлығының ижади проекттарҙы ғәмәлғә ашырыу өсөн бүленгән миллионлы гранттарын алыусыларҙың исемлегенә инде һәм ул 9 млн. һумлыҡ грантҡа лайыҡ булды (проект сиктәрендә «Театр яҙы» Республика фестивале һәм «Туғанлыҡ» төрки телле театрҙарҙың Халыҡ-ара фестивален уҙғарыу өсөн)\nШекспир ижады буйынса белгес, профессор А.В. Бартошевич Өфөгә килеп, театрҙа «Йософ һәм Зөләйха», «Антигона» спектаклдәрен ҡараны.\nАпрель айында Мәжит Ғафури исемендәге Башҡорт дәүләт академия драма театры Ҡазанға ижади сәфәргә барҙы — алмаш гастролдәр, һәр ваҡыттағыса, Ғ.Камал исемендәге Татар дәүләт академия театры сәхнәһендә үтте. Гастроль репертуарында — һуңғы йылдарҙа донъя күргән сәхнә әҫәрҙәре: «Ҡаһым түрә» (Б.Бикбай, Х.Ирғәлин инсц., режиссеры – О.Ханов) драмаһы, «Ул бит кисә ине» (А.Әхмәтғәлиева, режиссеры – А.Абушахманов) лирик комедияһы, «Мин һинең ҡәйнәң булам» (С.Белов, режиссеры – О.Ханов) комедияһы, Айгиз Баймөхәмәтовтың «Ҡалдырма, әсәй!» повесы буйынса ҡуйылған «Хыялға ҡаршы» (А.Ишбулдина инсц., режиссеры — И.Ҡаҙаҡбаев) героик булмаған повесы, «Антигона» (Ж.Ануй, режиссеры – Ф.Бикчәнтаев) драмаһы, «Йософ һәм Зөләйха» (Ҡол Ғәли, Ю.Сафиуллин инсц., режиссер – О.Ханов) музыкаль легендаһы, йәш тамашасылар өсөн — «Итекле бесәй» (Ш.Перро, В.Ганзенко, режиссеры И.Ҡаҙаҡбаев), «Диңгеҙ. Утрау. Хазина» (Д.Сәлимйәнов, режиссеры — И.Ҡаҙаҡбаев) әкиәттәре һәм йырлы-моңло театраль тамаша.\nМәжит Ғафури исемендәге Башҡорт дәүләт академия драма театры Айгиз Баймөхәмәтовтың «Ҡалдырма, әсәй» повесы буйынса ҡуйылған «Хылға ҡаршы» спектакле (А.Ишбулдина инсц.) менән Урал аръяғы райондары буйлап гастролгә сыҡты, был спектаклде.\nБүрәт Республикаһында «Ҡалдырма, әсәй!» әҫәре ҡуйылды. (А.Баймөхәмәтов, А.Ишбулдина, реж. И.Ҡаҙаҡбаев)\n«Әлифбанан бер себеш» (А.Кивиряхк) монодрамаһы Татарстандың Беүә ҡалаһында үткән Волга буйы халыҡтары театрҙарының региональ фестивалендә ҡатнашты.\n«Театр яҙы — 2017» Республика фестивалендә (20-26 апрель) «Хыялға ҡаршы» («Ҡалдырма, әсәй!» әҫәре буйынса — А.Баймөхәмәтов, А.Ишбулдина) спектакле өсөн Илсур Ҡаҙаҡбаев «Иң яҡшы режиссерлыҡ эше» номинацияһында еңеүсе булды.\nМ.Ғафури исемендәге Башҡорт академия драма театры эргәһендәге «Самрау» балалар студияһы тәрбиәләнеүселәре «Китапты бейеп күрһәтәбеҙ» республика бәйгеһендә хореограф, актер Урал Аминов ҡуйған «Урал батыр» эпосы мотивтары буйынса бейеү композицияһы беренсе урынды яуланы. Конкурсты БР Мәҙәниәт министрлығы, Ә.-З.Вәлиди исемендәге Милли китапхана, М.Аҡмулла ис.БДПУ китапханаһы ойошоторҙо. Унда төрлө ижади коллективтар, мәктәп, лицей, училище уҡыусылары ҡатнашты.\n5-9 июнь Төрки телле халыҡтарҙың XIII «Нәүрүз — 2017» Халыҡ-ара театр фестивалендә БАДТ «Антигона» (Ж.Ануй, реж. Ф.Бикчәнтәев) спектакле менән ҡатнашты.\n«Хыялға ҡаршы» спектакле «АРТМИГРАЦИЯ-2017» Бөтә Рәсәй форум-фестивалендә ҡатнашты. Йәштәр театр форумы 4-нән 10-сы сентябргә тиклем барҙы.\nЯңы 98-се ижад миҙгеле асылыр алдынан Ырымбурға ижади сәфәр! Мәжит Ғафури исемендәге Башҡорт академия драма театры коллективы Ырымбур ҡалаһына гастролдәрҙә булды. Спектаклдәр Ырымбур дәүләт өлкә музыкаль комедия театры сәхнәһендә күрһәтелде.\n«Хыялға ҡаршы» (А.Баймөхәмәтов повесы буйынса, А.Ишбулдина инсц.) спектаклен юғары профессиональ художестволы сәхнәгә ҡуйған һәм башҡорт театр сәнғәтен пропагандалағаны өсөн режиссер Илсур Ҡаҙаҡбаев һәм артистар Урал Әминов, Ринат Баймырҙин, Артур Кәбиров, Фәнис Рәхмәтов Әҙәбиәт, сәнғәт һәм архитектура өлкәһендәге Ш.Бабич исемендәге республика дәүләт йәштәр премияһына лайыҡ булдылар.\n2017 йылда йәш артист Артур Кәбиров үҙенең тәүге акустик концертын, ә танылған сәхнә оҫталары Илсөйәр Ғәзетдинова, Миңзәлә Хәйруллина, Шәүрә Дилмөхәмәтова, Илдар Сәйетов, Фидан Ғафаров, Нурия Ирсаева юбилей кисәләрен үткәрҙе.\nТеатрыбыҙҙың легендар артистарына республикабыҙҙың юғары наградалары тапшырылды: Нурия Ирсаева — Халыҡтар дуҫлығы ордены, Фидан Ғафаров — Салауат Юлаев ордены менән бүләкләнделәр.\n2018 йыл Башҡортостанда Ғаилә йылы тип иғлан ителде. Мәжит Ғафури исемендәге Башҡорт академия драма театры — «Ғаилә менән – театрға» акцияһын башлап ебәрҙе.\n19 ғинуарҙа М.Ғафури исемендәге Башҡорт академия драма театры актер, драматург, педагог, РСФСР-ҙың һәм БАССР-ҙың атҡаҙанған артисы Илшат Хәлил улы Йомағоловтың тыуыуына 85 йыл тулыуҙы билдәләне. Был дата уңайынан Илшат Хәлил улы Йомағоловҡа мемориаль таҡтаташ асылды һәм «Һәр көн иртә ҡояш сыға… Һиңә лә… Һәр көн иртә елдәр иҫә…» тип аталған ижади хәтер кисәһе үтте.\n15 мартта «Театр+» проекты сиктәрендә билдәле драматург Флорид Бүләковты иҫкә алыу үтте. Театр музейында, видеотаҫмала, театрыбыҙҙың легендар «Бибинур, ах, Бибинур» спектакле күрһәтелде.\n26 февралдә Башҡортстандың халыҡ шағиры, драматург, Ғ.Сәләм исемендәге премия лауреаты Әнғәм Атнабаевтың тыуыуына — 90 йыл тулыуға арналған Хәтер кисәһе үтте.\n16 февралдә Башҡортостандың халыҡ артистары Сара Буранбаеваның, 6 апрелдә Рәмзиә Хисамованың, 16 майҙа Алмас Әмировтың юбилей кисәләре үтте.\n18 мартта Ангиза Ишбулдинаның «На кисельном берегу» пьесаһы буйынса «Баллы, тирәкле Балтирәк» лирик комедияһының премьераһы үтте, спектаклдең режиссеры — Алмас Әмиров.\n20 апрелдә Мостай Кәримдең «Ташлама утты, Прометей!» пьесаһы буйынса «Прометей» спектакленең премьераһы үтте, спектаклдең режиссеры — Илсур Ҡаҙаҡбаев.\nМай аҙағында V «Нәүрүз» Халык-ара театраль-белем биреү форумы сиктәрендә М.Сәлимйәнов исемендәге Актерҙар йортонда «Биш файҙаһыҙ күнегеү» тигән театраль лаборатория асылды, унда Башҡортостандың атҡаҙанған артисткаһы Гөлнара Әмирова, БР-ың Ш.Бабич ис. дәүләт республика йәштәр премияһы лауреаты Артур Кәбиров, әҙәбиәт бүлеге етәксеһе Эльвира Дәүләтбирҙина һәм реклама бүлеге начальнигы Татьяна Саттарова ҡатнаштылар.\nЭстонияның Палдиски ҡалаһында Башҡортостандың халыҡ артисы Илдар Ғүмәров һәм йәш актер Морат Рафиҡов ҡатнашлығында фильм төшөрөлдө. Улар «Салауат юлы менән» исемле документаль фильмда башҡорттарҙың милли геройы Салауат Юлаев һәм Салауаттың атаһы Юлай Аҙналинды уйнанылар.\n20 июнь Алехандро Касонаның «Ағастар баҫып үлә» пьесаһы буйынса «Иң бәхетле төн» спектакленең премьераһы үтте, спектаклдең режиссеры Олег Ханов. Төп ролдә — СССР-ҙың халыҡ артисткаһы Гөлли Мөбәрәкова.\n25-27 июнгә тиклем Дыуан, Ҡыйғы һәм Салауат райондарында «Һөйәһеңме-һөймәйһеңме» (Ф.Бүләков, реж. — И.Ҡаҙаҡбаев) спектакле менән гастролдәр үтте.\n25 июлдә театрға Федор Волков исемендәге хөкүмәт премияһы бирелде. Ошоға ярашлы ҡарарға РФ-ның Премьер-министры Дмитрий Медведев ҡул ҡуйған. Театр сәнғәтен үҫтереүгә индергән өлөшө өсөн был данлы премияға беҙҙең театр, шулай уҡ Вологда өлкәһенең «Теремок» ҡурсаҡ театры лайыҡ булған.\n16 август. Театр труппаһына яңы ижади көстәр өҫтәлде — Руслан Хәсәнов тыуған театрына эшкә сыҡты.\n16 август көнө «Зөләйха күҙҙәрен аса» (Г.Яхина, Я.Пулинович, реж.- А.Абушахманов) спектаклен Мәскәүҙән килгән тәнҡитсе — «Алтын битлек-2019» Рәсәй Милли театр премияһының «Драма театры һәм Ҡурсаҡ театры» номинацияһы буйынса Эксперт советы рәйесе, театр белгесе, «Вопросы театры» журналының редакторы, Рәсәй дәүләт театр сәнғәте институтының театр белгестәрен әҙерләү факультетының курс етәксеһе Александр Александрович Вислов ҡараны.\n22 августта изге байрам уңайынан коллектив ағзалары Ҡөръән ашына йыйылды. Ноғай ауылы мәсете имам-хатибы Ришат хәҙрәт Мөхәмәтуллин барыһына ла иҫәнлек-һаулыҡ теләп, үлгәндәрҙең рухына бағышлап аят уҡып, доға ҡылды.\n31 август театр коллективы Өфөнөң Мосолман зыяратында ерләнгән, сәхнәбеҙҙә яҡты эҙ ҡалдырған шәхестәрҙе иҫкә алды. Фиҙаҡәр хеҙмәттәре менән исемдәре театр тарихына уйылып ҡалған сәхнә эшмәкәрҙәре ҡәберенә барып, уларҙың яҡты рухы алдында баш эйеү, ҡәберлектәрҙе тәртипкә килтереүҙән ғибәрәт.\n12 сентябрҙә театрыбыҙ йыл һайын үткәрелә килгән «Театрҙар төнө» акцияһында ҡатнашты.\n25-27-се сентябргә тиклем Тәтешле районының Үрге Тәтешле ауылы, Балтас районының Иҫке Балтас ауылы, Мишкә районының Мишкә ауылдарында Мәжит Ғафури исемендәге Башҡорт дәүләт академия драма театрының гастролдәре уҙҙы. Тамашасыға Флорид Бүләков пьесаһы буйынса «Һөйәһеңме-һөймәйһеңме» спектаклен һәм балалар өсөн «Mouse story» музыкаль әкиәтен тәҡдим итте.\n21 сентябрҙә «Зөләйха күҙҙәрен аса» (Г.Яхина романы, Я.Пулинович инсц., режиссер А.Абушахманов) спектакле Ярославль ҡалаһында XIX Халыҡ-ара Волков фестивалендә ҡатнашты. Фестиваль Федор Волков исемендәге Ярославль драма театры сәхнәһендә 14-се сентябрҙән 23-сө сентябргә тиклем барҙы.\n4 октябрҙә театр 99-сы ижад миҙгелен «Зөләйха күҙҙәрен аса» (Г.Яхина, Я.Пулинович, реж. А.Абушахманов) спектакле менән асты.\n9 октябрь. 11-се октябрҙән 14-се октябргә тиклем Ханты-Манси һәм Ямал-Ненец автономиялы округтары буйлап гастролдәр уҙҙы. Театр коллективы Флорид Бүләков пьесаһы буйынса «Һөйәһеңме-һөймәйһеңме» спектаклен тәҡдим итте.\n100 йыллыҡҡа — Китап! Өфөлә Мәжит Ғафури исемендәге Башҡорт академия драма театрының 100 йыллығына арналған китап әҙерләнә.\n20 октябрҙә Башҡортостандың халыҡ шағиры, драматург, яҙыусы Мостай Кәримдең тыуыуына 99 йыл тулыр ине. 19 октябрҙә Мәжит Ғафури исемендәге Башҡорт академия драма театры сәхнәһендә уның «Ай тотолған төндә» трагедияһы буйынса спектакле күрһәтелде.\nРәсәйҙең Театр эшмәкәрҙәре союзы грантын тормошҡа ашырыу ниәтенән Өфөгә театр тәнҡитсеһе, сәнғәт белгесе, МХАТ мәктәп-студияһы профессоры Ольга Егошина килде. Ул «Ай тотолған төндә», «Прометей», «Зөләйха күҙҙәрен аса» спектаклдәрен ҡараны.\n26 октябрь, беҙҙең артистар Кушнаренко ауылында Айгиз Баймөхәмәтовтың «Ҡалдырма, әсәй!» повесы буйынса «Хыялға ҡаршы» (режиссеры — Илсур Ҡаҙаҡбаев) спектаклен күрһәтте.\n29 октябрҙә Б.Йосопова исемендәге актерҙар йортонда Башҡортостан театр эшмәкәрҙәре Союзы 80 йыллыҡ юбилейына арналған оло байрам үтте. Беҙҙең коллектив исеменән театрҙың художество етәксеһе Олег Ханов тәбрикләне. Артистар Руслан Хайсаров менән Азат Вәлитов ижади яҙмыштар юраусы ролендә булды.\n«Зөләйха күҙҙәрен аса» (Г.Яхина, Я.Пулинович инсц., режиссеры — А.Абушахманов) спектакле «Алтын битлек» (2017-2018 й. миҙгеле) Рәсәй милли театраль премияһына алты (6) номинацияла дәғүә итә: ҙур формалағы спектакль, режиссер эше — Айрат Абушахманов, ҡатын-ҡыҙ роле — Римма Ҡаһарманова, рәссам эше — Альберт Нестеров, костюмдар буйынса рәссам эше — Альберт Нестеров, рәссам-яҡтыртыусы эше — Илшат Саяхов.\nМәжит Ғафури исемендәге Башҡорт дәүләт академия драма театрында башҡорт халыҡ эпосы «Урал батыр»ҙы сәхнәләштереү өҫтөндә эш бара. Спектаклдең режиссеры Андрей Борисов. Артистар танылған ғалимә-фольклорсы, филология фәндәре докторы, Башҡорт АССР-ының атҡаҙанған мәҙәниәт хеҙмәткәре, Салауат Юлаев ордены кавалеры Розалиә Солтангәрәева осрашты.\nТеатрыбыҙ хеҙмәткәре, рәссам-модельер, Башҡортостандың атҡаҙанған артисы Әйүп Сәхипнур улы Зиннуров 75 йәшлек юбилейы уңайынан Башҡортостан Республикаһы Мәҙәниәт министрлығының Маҡтау грамотаһы менән бүләкләнде.\n30 октябрҙән 6 ноябргә тиклем Ҡаҙағстан Республикаһының Талдыҡурған ҡалаһында Астананың 20 йыллығына һәм ҡаҙаҡ халҡының дәүләт эшмәкәре Темирбек Жургеновтың тыуыуына 120 йыл тулыуға арналған VII Халыҡ-ара театр фестивалендә беҙҙең театр «Эҙләнем, бәғерем, һине…» (Т.Миңнуллин) спектакле менән ҡатнашты һәм II урынға лайыҡ булды, «Иң яҡшы актерҙар ансамбле» номинацияһында еңеүсе тип танылды һәм 1000 000 тенгелек сертификат менән бүләкләнде. Актерҙарыбыҙ Фирғәт Ғарипов һәм Гөлмирә Исмәғилева уйындарына театр белгестәре ҙур баһа бирҙе.\nРәсәйҙең һәм Башҡортостандың халыҡ артисы, Салауат Юлаев исемендәге дәүләт премияһы лауреаты Хөрмәтулла Үтәшев Бешкәк ҡалаһында Халыҡ-ара «Айытматов һәм театр» фестивалендә жюри ағзаһы булараҡ ҡатнашты.\n12 ноябрҙә беҙҙең коллектив Заһир Исмәғилев исемендәге Өфө дәүләт сәнғәт институтының Театр факультетын алтын юбилейы менән ҡотланы. Байрам кисәһендә З.Исмәғилев исем. Өфө дәүләт сәнғәт институтында күп йылдар эшләгән, режиссура һәм актерлыҡ оҫталығы кафедраһы профессоры, СССР-ҙың халыҡ артисткаһы Гөлли Арыҫлан ҡыҙы Мөбәрәкованы Маҡтау грамотаһы менән бүләкләнеләр.\n«Баллы, тирәкле Балтирәк» (А. Ишбулдина пьесаһы буйынса, режиссеры А. Әмиров) спектакле Екатеринбург ҡалаһында ХII Халыҡ-ара «Коляда-Plays» заманса драматургия театр фестивалендә сығыш яһап «Ҙур формалағы иң яҡшы спектакль» номинацияһында еңеү яуланы.\n23 ноябрь «Их, кәләше лә кәләше!..» комедияһы (Х.Зарипов) менән Рәсәйҙең атҡаҙанған, Башҡортостандың халыҡ артисы Рәүис Заһитовтың юбилей бенефисы үтте.\n2 декабрҙә Мәжит Ғафури исемендәге Башҡорт академия драма театрында «Музейҙар һәр кем өсөн асыҡ» Бөтә Рәсәй акцияһы үтте.\n18 декабрь «Зөләйха күҙҙәрен аса» (Г.Яхина романы буйынса, Я.Пулинович инсц., режиссеры — Айрат Абушахманов) спектакле менән Стәрлетамаҡ ҡалаһының Стәрлетамак башҡорт драма театры сәхнәһендә, гастролдәр уҙҙы!\n13 декабрҙә, Рәсәйҙә иғлан ителгән Театр йылын асыу көнөндә Мәжит Ғафури исемендәге Башҡорт академия драма театры сәхнәһендә башҡорт халыҡ эпосы буйынса «Урал Батыр» спектакленең премьераһы үтте.\n25 декабрҙә «Самрау» театр студияһында шөғөлләнеүсе 25 уҡыусы Айгиз Баймөхәмәтовтың «Ҡалдырма, әсәй» повесы буйынса мини-спектакль әҙерләп күрһәтте.\nҺәр йылдағыса БР-һы «Әсә йөрәге» әсәләр советы төбәк йәмәғәт ойошмаһы үҙҙәренең ҡанаты аҫтына алған балаларға байрам саралары ойоштора. Беҙҙең театр ҙа ошо сараларҙы уҙғарыуҙа ҙур ярҙам күрһәтте. 27 декабрҙә, бер төркөм балалар, В.Комаров исем. балалар ижады һарайында үткән Яңы йыл балында ғаиләләре менән ҡатнашты һәм 29 декабрҙә төрлө район һәм ҡалаларҙан килгән балалар Мәжит Ғафури исемендәге Башҡорт дәүләт академия драма театрында үткән байрам сараларында күңел астылар, «Mouse story» әкиәтен ҡаранылар.\n18-се һәм 19-сы ғинуарҙа Мәскәүҙә театрҙың художество етәксеһе Олег Ханов һәм директор Иршат Фәйзуллин А.Райкин исем. Мәҙәниәт һәм сәнғәт үҙәгенең театр ҡунаҡханаһының Конференция залында Театр менеджерҙар Гильдияһының дөйөм йыйылышында ҡатнаштылар.\n4-се февралдән 6-сы февралгә тиклем Мәскәү ҡалаһында А.С.Пушкин исемендәге театрҙың Төп сәхнәһендә Мәжит Ғафури исемендәге Башҡорт академия драма театрының юбилей гастролдәре үтте. Беҙҙең коллектив тамашасыларға 3 спектакль һәм 1 театрлаштырылған концерт тәҡдим итте. («Зөләйха күҙҙәрен аса», «Хыялға ҡаршы», «Шәүрәкәй» спектаклдәре һәм «Сәмле ярыш-баттл!» исемле театрлаштырылған концерт). Шулай уҡ, гастроль сиктәрендә «Зөләйха күҙҙәрен аса» спектаклен «Алтын битлек» Рәсәй милли театр Фестивале-премияһының 16 баһалама ағзаһы ҡараны.\nМәскәүҙә Башҡортостан Республикаһының РФ Президенты янындағы Тулы хоҡуҡлы вәкиллегендә театр коллективы ағзалары менән осрашыу үтте. Вәкиллектең ҡунаҡтары – театрҙың художество етәксеһе Олег Ханов, директоры Иршат Фәйзуллин, художество етәксеһенең ярҙамсыһы Эльвира Абдраҡипова, РФ-ның һәм БР-ҙың халыҡ артисы Хөрмәтулла Үтәшев, БР халыҡ артисы Илдар Сәйетов, БР халыҡ артисы Алмас Әмиров һәм актриса Римма Ҡаһарманова.\n«Зөләйха күҙҙәрен аса» (Г.Яхина романы буйынса, Я.Пулинович инсц., режиссеры — Айрат Абушахманов) спектаклен «Алтын битлек» Рәсәй милли театр Фестивале-премияһының, «драма театры һәм ҡурсаҡ театры» номинацияһын жюри ағзаһы, рәсәй режиссеры һәм актеры Семён Александровский ҡараны.\n17 февраль, оҙаҡ ауырығандан һуң, Рәсәйҙең һәм Башҡортостандың халыҡ артисы, С.Юлаев исемендәге дәүләт премияһы лауреаты Заһир Вәлитов донъянан китте.\n20 февраль 83-сө йәшендә күренекле актрисабыҙ, СССР-ҙың халыҡ артисы, С. Юлаев исемендәге дәүләт премияһы лауреаты Гөлли Арыҫлан ҡыҙы Мөбәрәкова донъянан китте.\n21-се һәм 22-се февралдә М.Ғафури исемендәге Башҡорт академия драма театрында «Сыңғыҙхандың аҡ болото» спектакленең премьераһы үтте, спекталдең режиссеры — Мөсәлим Күлбаев.\n3-сө апрелдән 7-се апрелгә тиклем Ҡазан ҡалаһының Ғ.Камал исемендәге Татар дәүләт академия театры сәхнәһендә Мәжит Ғафури исемендәге Башҡорт дәүләт академия драма театрының алмаш гастролдәре үтте. Гастроль репертуарында «Урал Батыр», «Зөләйха күҙҙәрен аса», «Баллы, тирәкле Балтирәк», «Һөйәһеңме — һөймәйһеңме…», «Иң бәхетле төн», «Бәхет хаҡы» спектаклдәре.\n28 февралдә М.Ғафури исемендәге Башҡорт академия драма театрында Рәсәйҙең атҡаҙанған, Башҡортостандың халыҡ артисы Суфия Ҡорбанғәлиеваның Юбилей бенефисы үтте.\n11 майҙан 20 майға тиклем театр «Джут» (Һуңғы йәйләү) спектакле менән Татарстанда «Беүә: аралашыу киңлеге» Халыҡ-ара театр фестивалендә ҡатнашты.\nБР Театр эшмәкәрҙәре союзы рәйесе Әхтәм Абушахманов Салауат Юлаев Орденына лайыҡ булды. Орденды БР Башлығы вазифаһын ваҡытлыса башҡарыусы Радий Хәбиров тапшырҙы.\nТеатрҙың художество етәксеһе Олег Ханов мәҙәниәт хеҙмәткәрҙәре менән осрашыуҙа ҡатнашты. Йыйылыш З.Исмәғилев исемендәге Өфө дәүләт сәнғәт институтында Башҡортостан Республикаһы Башлығы вазифаһын ваҡытлыса башҡарыусы Радий Хәбировтың етәкселеге аҫтында үтте.\n27 мартта – Халыҡ-ара театр көнөндә, Башҡорт дәүләт опера һәм балет театрында билдәле мәҙәниәт хеҙмәткәрҙәре Башҡортостан Республикаһының Мәҙәниәт министры Әминә Шафиҡова менән осрашыу үтте. Сарала театрҙарҙың етәкселәре, БР мәҙәниәт хеҙмәткәрҙәре профсоюзы, Башҡортостан театр эшмәкәрҙәре союзы, Режиссура һәм драматургия үҙәгенән вәкилдәр ҡатнашты.\n11-се июндән 20-се июнгә тиклем Ырымбур ҡалаһында «Зөләйха күҙҙәрен аса» (Г.Яхина, Я.Пулинович инсц.) спектакле XI Халыҡ-ара «Гостиный двор» театр фестивалендә ҡатнашты. Спектакль Ырымбурҙың М.Горький исемендәге Ырымбур өлкә дәүләт драма театрының сәхнәһендә 14 июнь көнө күрһәтелде.\n10 апрелдә, театрҙың ижади төркөмө яҙыусы, башҡорт журналистикаһы ветераны, яҙыусылар союзы ағзаһы, Башҡортостан Республикаһының атҡаҙанған мәҙәниәт хеҙмәткәре, тарихи-публицистик әҫәрҙәр авторы Йыһат Әҙеһәм улы Солтанов менән осрашты. Осрашыу Ҡадир Даяндың «Таңсулпан» пьесаһы өҫтөндә эшләү мәлендә тыуған. Пьесаны, әҫәрҙә һүрәтләнгән осорҙо тәрәнерәк өйрәнеү йәһәтенән ойошоторолдо был сара.\n2019 йылдың 11 апрелендә, Рәсәйҙең атҡаҙанған, Башҡортостандың халыҡ артисы, Салауат Юлаев исемендәге дәүләт һәм Рәсәй Дәүләт премиялары лауреаты, Салауат Юлаев ордены кавалеры Олег Закир улы Ханов Мәжит Ғафури исемендәге Башҡорт академия драма театрының художество етәксеһе вазифаһында эшен туҡтатты. Театрҙың художество етәксеһе вазифаһын ваҡытлыса башҡарыусы итеп Иршат Ишбулат улы Фәйзуллин тәғәйенләнде.\nОлег Закир улы Ханов күп йыллыҡ намыҫлы хеҙмәте өсөн Башҡортостан Республикаһы Мәҙәниәт министрлығының Почет грамотаһы менән бүләкләнде!\nБР-ҙың мәҙәниәтен һәм театр сәнғәтен үҫтереүгә ҙур өлөш индергәне һәм актив йәмәғәтселек эшмәкәрлеге өсөн 10 апрель «Башҡортостан» дәүләт концерт залында юбилей уңайынан үткәрелгән концертында Башҡортостандың атҡаҙанған артисы Сәғиҙулла Исмәғил улы Бәйегетов Башҡортостан Республикаһы Дәүләт Йыйылышы – Ҡоролтайҙың Почет грамотаһы менән бүләкләнде!\nТеатр коллективы дәүләт һәм йәмәғәт эшмәкәре, ғалим-башҡорт телебелгесе, юғары мәктәп уҡытыусыһы, Башҡортостан Республикаһы Фәндәр академияһының мөхбир ағзаһы, Рәсәй Федерацияһының һәм БР-ҙың атҡаҙанған фән эшмәкәре, халыҡтар дуҫлығы ордены кавалеры, Ким Әхмәтйәнов исемендәге, Рәми Ғарипов исемендәге премиялар лауреаты, филология фәндәре докторы, профессор Фирҙәүес Ғилметдин ҡыҙы Хисаметдинова менән осрашты. Ижади осрашыуҙы ойоштороу Айрат Абушахмановтың яңы спектаклгә әҙерләнеү сиктәрендә уҙҙы.\n16 апрелдә «Зөләйха күҙҙәрен аса» спектакле 25-се тапҡыр уҙғарылған «Алтын битлек» («Золотая Маска») Милли премия – фестиваленең лауреаты булды һәм фестивалдең Драма һәм ҡурсаҡ театрҙары жюриһының Беренсе махсус призына – «За сценическое прочтение романа Гузели Яхиной «Зулейха открывает глаза» номинацияһында еңеү яуланы – «Алтын битлек»кә лайыҡ булды!\n«Бәхет хаҡы» (Х.Мөҙәрисова, реж. А.Абушахманов) спектакле Урал аръяғында гастролдә. 24 һәм 26 апрелдә А.Мөбәрәков исемендәге Сибай дәүләт башҡорт драма театры сәхнәһендә, 25 апрелдә Баймаҡ ҡалаһында.\nТеатр директоры Иршат Фәйзуллин Волга буйы театр форумында ҡатнашты. Делегация составына БР-ҙың мәҙәниәт министры Әминә Шафиҡова, шулай уҡ республиканың Дәүләт театрҙары етәкселәре, шул иҫәптән М.Ғафури исем. Башҡорт академия драма театры директоры Иршат Фәйзуллин инә.\n28-29 апрелдә Өфөлә БР-ҙың театр эшмәкәрҙәре союзы үткәргән «Актер оҫталығы пластика телендә» республика конкурсы үтте. Актер Урал Әминов III урын яуланы.\n20 майҙа, театрҙың Бәләкәй залында «Самрау» балалар театр студияһының ижади отчеты уҙҙы. Студияла шөғөлләнеүселәр Мария Ладо әҫәре буйынса «Бик ябай тарих» спектаклен тәҡдим ите. «Самрау»ҙың етәксеһе – БР-ың Ш.Бабич ис. дәүләт республика йәштәр премияһы лауреаты Урал Әминов.\n23 майҙан 30 майға тиклем республикабыҙҙа Төрки телле театрҙарҙың «Туғанлыҡ» VII Халыҡ-ара фестивале уҙҙы. Еңеүселәр 14 номинацияла билдәләнде, шуға өҫтәп фестивалдең махсус приздары һәм дипломдары тапшырылды: «Иң яҡшы спектакль» — Стәрлетамаҡ дәүләт театр-концерт берләшмәһе «Өс таған» (М.Кәрим, реж.А.Федоров) спектакле, «СССР-ҙың халыҡ артисы Гөлли Мөбәрәкова исемендәге иң яҡшы ҡатын-ҡыҙ роле» — Илгизә Ғилманова (Башҡорт драма театры актрисаһы «Зөләйха күҙҙәрен аса» (Г. Яхина, инсценировка авторы — Я.Пулинович, режиссер А. Абушахманов) спектаклендә Зөләйха башҡарған роле өсөн), «Икенсе пландағы иң яҡшы ир-егет роле» — Артур Ҡунаҡбаев («Зөләйха күҙҙәрен аса» спектаклендә башҡарған Зиновий Кузнец роле өсөн), Башҡортостан Республикаһы Театр эшмәкәрҙәре союзының махсус спрезпризы Башҡортостандың халыҡ артисы Тәнзилә Хисамова «Зөләйха күҙҙәрен аса» спектаклендә баҡарған Убырлы ҡарсыҡ роле өсөн.\n1-8 июндә Ҡазанда Төрки халыҡтарҙың «Нәүрүз» Халыҡ-ара театр фестивале үтте, быйылғы фестиваль Башҡортостан театр сәнғәтенә арналды. 2 июнь, беҙҙең театр «Зөләйха күҙҙәрен аса» спектакле менән фестивалде асты.\n7 июнендә, БР-ҙың Милли архивында Рәсәй театрҙарының йөҙ йыллығына арналған «Башҡортостандың театр тормошо йөҙ йылда» исемле күргәҙмәһе асылды. Тантананы Рәсәйҙең атҡаҙанған артисы, Башҡортостандың халыҡ артисы, Салават Юлаев исемендәге премияһы лауреаты Әхтәм Абушахманов һәм Башҡортостан Республикаһының Милли архивы директоры Ғәлей Хәйретдинов асты.\nРәсәйҙең атҡаҙанған, Башҡортостандың халыҡ артисы Рәүис Заһитовты яҡташтары ололаны — уға «Ҡыйғы районының Почетлы гражданины» тигән маҡтаулы исемгә лайыҡ булды.\n11-нән 20-се июнгә тиклем Ырынбур ҡалаһында «Гостиный двор» XI Халыҡ-ара театр фестивале уҙҙы. 14 июндә М.Горький Ырынбур дәүләт драма театры сәхнәһендә артистарыббыҙ «Зөләйха күҙҙәрен аса» спектаклен тәҡдим итте.\n12-15 июндә Өфөлә «Евразия йөрәге» халыҡ-ара сәнғәт фестивале уҙҙы. 12 июнь Милли кейеме көнөнә арналды. Был сара барышында Мәжит Ғафури исемендәге Башҡорт академия драма театры артистары Милли кейем байрамында ҡатнашалтылар.\n21 июндә, Башҡортостандың халыҡ һәм атҡаҙанған артисы Азамат Ғафаров 45 йәшенә арналған бенефисын үткәрҙе.\nРежиссер Айрат Абушахманов Эстонияла танылған продюсер һәм «R.A.A.A.M.» театры етәксеһе Мярт Меос саҡырыуы буйынса Антон Таммсаареның «Юдифь» пьесаһын сәхнәләштерҙе.\n26 июндә Салауат Әбүзәров пьесаһы буйынса «Бомба» спектаклдең премьераһы үтте, режиссеры — Фирғәт Ғарипов.\n28 июндә Айрат Әхтәм улы Абушахманов театрҙың баш режиссеры итеп тәғәйенләнде.\nӨфөнөң Киров районы хакимиәтендә «Башҡортостан Республикаһы ойошторолоуға 100 йыл» исемле юбилей миҙалдарын тапшырыу тантанаһы үтте. Беҙҙең театрҙан артистар Нурия Исхаҡ ҡыҙы Ирсаева, Фидан Сафа улы Ғафаров, Олег Закир улы Ханов, Тәнзилә Динислам ҡыҙы Хисамова, Әхәт Рәхмәтулла улы Хөсәйенов һәм тамашасылар менән эшләү һәм гастролдәр ойоштороу бүлеге администраторы Римма Ирек ҡыҙы Зәйнулина миҙалға лайыҡ булды!\nҠаҙағстанда Башҡортостан Автономияһының 100 йыллығына арналған саралар үтте. Башҡортостан делегацияһын, Рәсәйҙең, Башҡортостандың халыҡ артисы Хөрмәтулла Үтәшев етәкләне.\nТатарстан республикаһының Беүә дәүләт драма театрында Рәсәйҙең күренекле театр эшмәкәрҙәре Түңәрәк өҫтәлгә йыйылды. Улар араһында беҙҙең театрҙың баш режиссеры Айрат Абушахманов та бар.\n24-нән 27-се августҡа тиклем Өфө ҡалаһында IV «Көмөш Аҡбҙат» халыҡ-ара кинофестивале уҙҙы. Мәжит Ғафури исемендәге Башҡорт академия драма театры артистары ҡыҙыл келәмдән үттеләр.\n28 август «Көмөш Аҡбуҙат» халыҡ-ара кинофестивален ябыу тантанаһында Башҡортостандың, Татарстандың һәм Рәсәйҙең халыҡ артисткаһы Нурия Исхаҡ ҡыҙы Ирсаева «Ҡар яуғанда» ҡыҫҡа метражлы фильмында башҡарған Мәрзиә роле өсөн Бөтә донъя башҡорттары ҡоролтайының юғары наградаһы — «Ал да нур сәс халҡыңа» миҙалы менән бүләкләнде. Фильмдың режиссеры — Роман Пожидаев.\n11 сентября Башҡортостандың, Татарстандың һәм Рәсәйҙең халыҡ артисткаһы, С.Юлаев исемендәге дәүләт премия лауреаты Нурия Исхаҡ ҡыҙы Ирсаева «Өфө ҡалаһының почетлы гражданы» тигән маҡтаулы исемгә лайыҡ булды!\n11-нән 19-сы сентябргә тиклем Чечен Республикаһының Грозный ҡалаһында милли театрҙарҙың «Федерация» бөтә Рәсәй фестивале уҙҙы. 15 сентябрҙә беҙҙең театр М. Ю. Лермонтов исемендәге рус дәүләт драма театрының сәхнәһендә «Зөләйха күҙҙәрен аса» (Г.Яхина, Я.Пулинович инсц.) спектакле менән ҡатнашты.\n20 сентябрь — Йыл һайын үткәрелә торған «Театр төнө» мәҙәни акцияһында ҡатнашты. Беренсе тапҡыр Башҡортостандың баш ҡалаһында, «Театрҙар төнө» сиктәрендә, «Эхо Любимовки в Уфе» проекты уҙғарылды.\nБеҙҙең театр Иркутск ҡалаһынның Александр Вампилов исемендәге XII Халыҡ-ара заманса драматургия театр фестивалендә ҡатнашты! 22 сентябрҙә «Зөләйха күҙҙәрен аса» (Г.Яхина, Я.Пулинович инсц., реж.А.Абушахманов) спектакле Н.П.Охлопков исемендәге Иркутск академия драма театры сәхнәһендә күрһәтелде.\n22 сентябрҙә Өфөлә, «Башҡортостан» дәүләт концерт залында, Мостай Кәримдең «Беҙҙең өйҙөң йәме» повесы буйынса «Һеңлекәш» фильмының премьераһы уҙҙы. Премьера Башҡортостандың халыҡ шағиры, күренекле яҙыусы, драматург һәм йәмәғәт эшмәкәре Мостай Кәримдең бер быуатлыҡ юбилейында ҙур мәҙәни ваҡиға булды. Фильмдың режиссеры — А. Галибин. Фильмда беҙҙең театр артистары ла ҡатнашты: И. Ғилманова, Р. Заһитов, Р. Хайсаров, Г. Хайсарова, С. Байегетов, И. Ҡадырова, Йософ һәм Ф. Рәхмәтовтар, З. Юлтаева, һәм дә «Самрау» балалар театр студияһының йәш артисы — И. Әхмәтйәнов.\n8 октябрь, Башҡорт дәүләт опера һәм балет театрының Ҙур сәхнәһендә Мостай Кәримдең «Ҡыҙ урлау» пьесаһы буйынса спектаклдең премьераһы уҙҙы. Спектакль 100-сө ижад миҙгеленең тәүге премьераһы һәм Башҡортостандың халыҡ шағиры Мостай Кәримдең тыуыуына 100 йыл тулыуға арналған. Спектаклдең режиссеры — Илсур Ҡаҙаҡбаев.\n11 октябрҙә, Республика көнөндә, Мәжит Ғафури исемендәге Башҡорт академия драма театры коллективы флешмобта ҡатнашты! Башҡортостан Республикаһының Дәүләт гимнын йырланы!\n12 октябрҙә, Мәскәүҙә БР-ҙың мәҙәниәт министры Әминә Шафиҡова һәм М.Ғафури ис. Башҡорт академия драма театрының директоры Иршат Фәйзуллин М.С.Щепкин исемендәге Юғары театр училищеһында (институт) уҡып йөрөгән Башҡорт студияһы тәрбиәләнеүселәре (студенттары) менән осраштылар.


Республика фермерҙары 1,1 миллиард һумға грант ярҙамын аласаҡ // Иҡтисад | новости башинформ.рф\n15:41, 18 февраля 2019 Иҡтисад\nРеспублика фермерҙары 1,1 миллиард һумға грант ярҙамын аласаҡ Фото: Олег Яровиков\n2019 йылға фермерҙарға грант ярҙамы 1,1 миллиард һум күләмендә билдәләнгән, тип хәбәр итте хөкүмәттәге оператив кәңәшмәлә Башҡортостан вице-премьеры – ауыл хужалығы министры вазифаһын башҡарыусы Илшат Фәзрахманов. Был – «Яңы эш башлаған фермер», «Ғаилә малсылыҡ фермаһы», «Кооперативтар» һәм «Килем килтереүсе предприятие» республика проекты программалары буйынса аҡсаның дөйөм күләме. 740 миллионы федераль бюджеттан күсә, уларҙы алыу өсөн документтарҙы ентекле әҙерләргә кәрәк, тип иҫкәртте ауыл хужалығы ведомствоһы башлығы.\nУҙған йыл йомғаҡтарына килгәндә, иң күп грантты Урал аръяғы төньяҡ-көнсығыш субтөбәге хужалыҡтары алған, был хөкүмәт аппаратының ентекле иғтибары менән аңлатыла. Мәҫәлән, Баймаҡ районы фермерҙары 142,3 миллион һумға 61 грант алған, Йәрмәкәй районында 7,2 миллион һумға дүрт «фермер» гранты алынған. Быйыл муниципалитет башлыҡтарының эшенә рейтинг төҙөлә, шул иҫәптән районға фермер гранттарын йәлеп итеү һөҙөмтәләре буйынса, тип иҫкә төшөрҙө Илшат Фәзрахманов.\nӘле Башҡортостанда 6,5 мең крәҫтиән-фермер хужалығы эшләй. Фермер хужалыҡтарының тулайым продукция етештереүҙәге өлөшө былтыр 11,5% — 17,5 миллиард һум тәшкил иткән. Был Волга буйы федераль округында — өсөнсө, Рәсәйҙә 11-се урын. Башҡортостан фермерҙары 33% ашлыҡ, 30% көнбағыш, 22% шәкәр сөгөлдөрө, 15% ябыҡ грунтта үҫтерелгән йәшелсә, 5% ит һәм 11% һөт етештерә.\nБашҡортостанда 620 мең шәхси ярҙамсы хужалыҡ иҫәпләнә. Уларҙың килемен арттырыу өсөн республиканың Ауыл хужалығы министрлығы килем килтереүсе предприятиелар булдырыу программаһын әҙерләгән. Үткән йылда 118 ойошторолған, төбәк ҡаҙнаһы уларға ярҙам күрһәтеү өсөн 300 миллион һум йүнәлткән. Ағымдағы йылда 264 ауыл биләмәһендә йәшәүселәр ғариза биргән. Ауыл хужалығы министрлығы планына ярашлы, 2020 йылдың аҙағына 4,5 мең шәхси ярҙамсы хужалыҡ кооперативтарға берләшергә, һөҙөмтәлә уларҙың килемлелеге 10% артырға тейеш.


Дебиторский почтовые адвокат сифатында өсөн бурыс — Contentia\nКредитор уларҙы тормошҡа ашырыу мөмкин булһа, йәки үҙе аша коллектор агентлығы, формаль процедуралар, утау эше, аҙымы нәсихәт мөрәжәғәт итергә бурыслыбыҙ, киҫәтеү ябай электрон почта, кредитор биреү, уны иҫкә төшөрөү маҡсаты менән уға бурыслыбыҙ йүнәлештәрен, бурыстарын түләп бөтөрә бар уның. рәсми хәбәрҙәр заказной хатҡа тиклем, йәки хөкөм башҡарыу. Ҡайһы бер осраҡта хәл адвокат ярҙамсы була ала. почтовые аҙым өсөн һуңғы хөкөм ҡотола. Ҡасан, неоднократный киҫәтеү һуң, бурыслы һаман да яуап аҙым яһай, йәки компанияның кредитор ҡаплап кисерә, уның исеме менән эшләй ул, адвокат йөкмәтелгән, альтернатива булып тора, йыш ҡына ул була. Ысынлап та, ышаныслы, уға ҡушыла. заклятие психологик статусын адвокаттар коллегияһы ағзалары, бонустар, тиҙ легитимлығы бәхәстәрҙе хәл итергә булышлыҡ итә. Улай ғына ла түгел, шунда уҡ төҫтәге хоҡуҡи статусын индерергә бурыслы килтергән был ҡотолғоһоҙ, ҡурҡыныс процедураһынан суд почтовые үҙгәрә, улар күпкә ҡәҙерле уның өсөн перспективалары булыуын, был ябай бурыс ул.\nАдвокат ашырыу инструменттар-шул уҡ, йәки был кеше кредитор агентлығы. телефон, ябай почта (почта, электрон почта), лицом затка алышыу, заказной, Уларҙың потенциалын, әммә эффектлы адвокат статусын күтәреү, уның шул иҫәптән хоҡуҡи һәм хосуси бурыс, һөнәр серҙәре менән уратып алынған. Шулай, бурыслылар, ғәҙәттә, үҙен иркен хис менән ашыу коллегияһы ағзаһы, теләһә ниндәй башҡа менән әңгәмәләште. Был конкрет була, башҡа сәбәптәре, улар буйынса һайлаған осраҡта адвокат клиенттың почтовые ишектәр компанияһы тәҡдим итә ала. Был хәл бигерәк тә контекстан финанс нәҙек, бурыслылар араһында алмашыу һәм адвокат, гриф аҫтында йәшерен, мөмкинлеккә, ҡағиҙә булараҡ, килешеү шарттарын түләнә (йәки графигы башҡа), ике яҡты ла ҡәнәғәтләндерерлек өсөн, мөнәсәбәттәренең тотороҡлоғо хәүефкә дусар итмәйем. Йөҙ сәғәт 150 евро хаҡ ндс һәм адвокат араһында тирбәлә.\nМөнәсәбәт ҡаплаған, әммә, компенсация ҡушып, ҡағиҙә булараҡ, ойоштороу: папка ярҙам пакетын, тамамланыу взыскать сумма проценты, тулыһынса йәки өлөшләтә түләргә бурысы була. Әгәр партнерлыҡ селтәрҙәре компанияһы аша түләү йыйып адвокаттар буйынса вәкил, кредиторҙар был сығымдар өҫтәй тәүгеһе менән килешергә була. Адвокат хеҙмәте, шуға ғына етерлек неуплаченный мөһим, был сығымдарҙы аҡлай өсөн, сөнки килешеү буйынса бурыстар сиктәрендә донъя почтовые, улар, һис шикһеҙ, кредиторға килтерелгән. Был осраҡта, килешеүҙәр буйынса бөтә бурыстары талап маташыу уңышһыҙ һөҙөмтәләре буйынса ҡала судына мөрәжәғәт донъя почтовые сәбәп берҙән-бер мөмкинлеге, бурысын түләй ала. Әгәр үтенесте кеүек процедуралар адвокат этабы-иң яҡшы, белемле папкала уның ҡиммәтле булды: был процедура суд уның эшмәкәрлек шарттарын һәм кимәлен һайлау дауам итә алмай.\nиң яҡшы, иң оҡшаш\nФинанс мөнәсәбәттәре өсөн бәхәстәр, шулай итеп, ул, бәлки, атап әйткәндә, суд иһә-provision. Сағыштырмаса тиҙ (айына уртаса алғанда), судья, уның титулын алыу тырыша йәғни, гонорар түләргә бурыслы бурысын дөйөм суммаға пропорциональ бурыслы, йән эйәһе буйынса ҡарарын көтә. Традиция һуңғы инстанция мөрәжәғәт итеү, суд тикшереүе ҡасан ҡотолоу түгел, шулай уҡ тәртип адвокат клиенттар өсөн мөмкин дебиторский почтовые преисполненный бурыстарҙы хәл иткес роль уйнай. Аура, уның статусын һәм ул, йыш ҡына суд тяж-ара ихтирам рухында яҡтан бик ревизовать мөмкинлектәрен, кредитор менән мөнәсәбәттәренә зыян килтермәү өсөн әҙ булараҡ тотороҡлолоғо-бурыслы. Был факт көслө, йәки ҡайһы бер коллектор агентлығы партнерлыҡ селтәрҙәре компанияһы булдырылған, уның бурысы үҙ адвокатын тәҡдим итә оптималләштереү клиенттар үтенесе һәм тиҙләтергә мөмкинлек биргән өсөн почтовые тура килә. Вариант, ул, әйткәндәй, папка үҙгәртергә осраҡта суд бәхәсен отслеживания еңеләйтә


17:13, 14 мая 2013 Йәмғиәт\n18 майҙа Өфөлә һуңғы дөйөм ҡала өмәһе үтә, был территорияларҙы сүп-сарҙан таҙартыу һәм төҙөкләндереү буйынса яҙғы айлыҡтың аҙаҡҡы сараһы буласаҡ.\n2013 йылда экологик айлыҡта ҡаланың барлыҡ ойошмалары, халыҡ мәғарифы, һаулыҡ һаҡлау, төҙөлөш, сәнәғәт һәм сауҙа предприятиелары ҡатнашты, тип хәбәр иттеләр баш ҡала хакимиәтенең матбуғат хеҙмәтенән. Дөйөм алғанда, 525-тән ашыу кеше. 2012 йыл менән сағыштырғанда, был 26 процентҡа күберәк. Территорияларҙы санитар таҙартыуға 16 мең берәмек техника йәлеп ителде (үткән йыл менән сағыштырмаса, 18 процентҡа күберәк).\nБыл ваҡыт эсендә Черкассыла ҡаты көнкүреш ҡалдыҡтары полигонына 105 мең кубометр сүп-сар сығарып түгелде. 2012 йылдағы күрһәткестәр менән сағыштырғанда, был алты процентҡа күберәк.\nӨфөнөң «Горзеленхоз» предприятиеһы ярҙамында баш ҡала райондары 17,6 мең төрлө үҫенте алды. Уларҙы ултыртыу буйынса эштәр бөгөнгө көнгә тиклем дауам итә. Баш ҡаланың муниципаль берәмектәре йәмғеһе 24,7 мең ағас һәм ҡыуаҡҡа заявка биргән.


Республика Хөкүмәтенең аҙыҡ-түлеккә хаҡтарҙы ауыҙлыҡлап тотоуына ҡарамаҫтан, айырым сауҙа үҙәктәрендә уның артыуы күҙәтелә\nАйырыуса диңгеҙ ризыҡтары менән ҡош ите ҡиммәтләнгән. Сауҙа өлкәһе белгестәре әйтеүенсә, сит илдәрҙән индерелгән аҙыҡ-түлеккә сикләүҙе алыпһатарҙар үҙ мәнфәғәтендә файҙаланып ҡалырға тырыша. Быға һис тә юл ҡуйырға ярамай. Башҡортостан үҙ- үҙен ауыл хужалығы тауарҙары һәм тәү кәрәк ризыҡтар менән тәьмин итә ала. Хаҡтарҙы нигеҙһеҙ күтәреүселәр яуапҡа тарттырыласаҡ, тине Хөкүмәт Премьер-министры урынбаҫары Эрнст Исаев район башлыҡтары ҡатнашлығындағы селектор кәңәшмәһендә.\nСауҙа үҙәктәрендә хәбәрселәрҙе киң ҡолас йәйеп ҡаршы алыуҙары аңлашыла. Сит илдән аҙыҡ-түлек индереү тыйылған ваҡытта хаҡтарҙы ауыҙлыҡлап тотоу икеле. Күрәһең, был баҙар ҙа мәлде файҙаланып килем алып ҡалырға булған. Ләкин һаҡ хеҙмәте хаҡтар менән танышырға мөмкинлек бирмәне. Ә бына һатып алыусыларҙың ауыҙын ябып булмай.\nХаҡтар етди контроль аҫтында булыуға ҡарамаҫтан, бер урында тормай. Уларҙы ауыҙлыҡлау өсөн хөкүмәттә ауыл хужалығы тауарҙарына һәм аҙыҡ-түлеккә хаҡтарҙы күҙәтеү буйынса штаб та төҙөлдө. Улар сауҙа үҙәктәрендәге хәлдәр менән көн дә танышып тора. Хаҡтарҙың нигеҙһеҙ күтәрелеүе асыҡлана икән, мәғлүмәт монополияға ҡаршы көрәш хеҙмәтенә ебәрелә һәм алыпһатарҙар үҙ язаһын аласаҡ. Хөкүмәт Премьер-Министры урынбаҫары Эрнст Исаев әйтеүенсә, әле хәл ярайһы уҡ тотороҡло ҡала. Шулай ҙа бер нисә урындан ялыу менән мөрәжәғәт итеүселәр бар.\nБилдәле булыуынса әле ҡош ите менән диңгеҙ ризыҡтарына хаҡтар күтәрелә. Белгестәр әйтеүенсә, тауыҡ итенә ҡытлыҡ ваҡытлыса. Әле сит илдән индерелгән ризыҡтарҙың һуңғы партиялары һатыла һәм хаҡтар күтәрелеүе аңлашыла. Тиҙҙән был бушлыҡты үҙебеҙҙең етештереүселәр ҡаплаясаҡ. Ә бына ҡыҙыл балыҡ менән хәл киҫкен. Хәйер, уны һатып алыусылар ҙа беҙҙә бик аҙ. Шулай ҙа был етешһеҙлекте бөтөрөү әле көнүҙәк мәсьәлә. Штаб ағзалары сит илдән индереү тыйылған ризыҡтарҙы алмаштыра алырлыҡ етештереүселәргә ярҙам итеү юлдарын да эҙләне. Башҡортостанға ауыл хужалығы тармағын үҫтереү өсөн ҙур мөмкинлектәр асылды, ти белгестәр. Ләкин агрокомплекс хеҙмәткәрҙәре лә нымыҫлы эшләргә бурыслы.


Баш ҡалала Өсөнсө Кузеев уҡыуҙары үтә\nӨс йылға бер ойошторолоп килгән форум быйыл «Этнос. Йәмғиәт. Цивилизация» тип атала. Ошо уңайҙан билдәле Рәсәй ғалимының эштәрен туплаған китаптың исем туйы үтте.\nРәмил Ғүмәр улы Кузеев Урал һәм Волга буйы халыҡтарының тарихын, мәҙәниәтен һәм көнкүрешен өйрәнеүгә баһалап бөткөһөҙ өлөш индергән ғалим, тарихсы һәм этнограф. Уның төп эштәре Башҡорт халҡының рухи һәм матди мәҙәниәте, этногенез һәм тарихына арнала. Республикала этнография, археология, антропология, көнсығышты, музейҙарҙы өйрәнеү, дини эшмәкәрлектең яңы үҫеш алыуы ла Рәмил Кузеевтың исеме менән бәйле.\nРәмил Кузеевтың ғилми эштәрен бергә туплауҙы Рөстәм Хәмитов тәҡдим иткәйне. Сөнки улар бер генә күргәҙмәгә һыйырлыҡ түгел. Тарихсы 20 китап һәм ике йөҙҙән ашыу публикациялар авторы. Төрлө сығанаҡтарҙа баҫтырылған эштәр йыйынтығы ете томға һыйған. Быйыл уның өсәүе нәшер ителәсәк. Киләһе йыл тағы дүрт китабы донъя күрер, тип көтөлә.


Төбәк халҡы үҙ депутатын интернетта таба ала // Йәмғиәт | новости башинформ.рф\nТөбәк халҡы үҙ депутатын интернетта таба ала\n11:46, 24 октября 2013 Йәмғиәт\n«Асыҡ республика» проектының «Депутаттар» порталы үҙ эшен башланы.\nХәҙер Башҡортостанда йәшәүсе һәр кеше сайтта географик карта буйынса ғына үҙ һайлау округы депутатын таба ала, система ҡайһы депутатҡа мөрәжәғәт итергә кәрәклеген үҙе әйтәсәк.\nПорталда шулай уҡ ҡайһы көндө шәхси ҡабул итеүгә килергә мөмкин булыуын да белергә мөмкин. Бынан тыш, һәр граждан оnline-ҡабул итеү бүлмәһе аша порталдағы депутаттың персональ битенә мөрәжәғәт яҙа ала.\n«Депутаттар» интернет-порталы һайлаусылар менән парламентарийҙар араһындағы барьерҙарҙы бөтөрөү, ҡалала йәки алыҫ ауылда йәшәүсе ябай граждандарҙың проблемаларын хәл итеү өсөн булдырылған. Портал депутаттарҙың һәм граждандарҙың көнүҙәк проблемаларҙы хәл итеү өсөн үҙ-ара килешеп эш итеү процесын тиҙләтә. Ресурсҡа муниципаль һәм республика һайлауҙарында халыҡ һайлаған, шулай уҡ федераль кимәлдә төбәк мәнфәғәттәрен сағылдырған депутаттарҙың тормошо һәм эше тураһында бөтә мөһим белешмә мәғлүмәт индерелгән. Порталда тематик мәҡәләләр һәм парламентарийҙарҙың сығыштары, яңылыҡтар һәм закон проекттары урынлаштырылған.


Был турала Рәсәй Президентының рәсми сайтында хәбәр ителә.\nБРИКС илдәре лидерҙарының осрашыуында сәйәси һәм дөйөм идара итеү мәсьәләләре, тотороҡло үҫеште тәьмин итеү проблемалары, берекмә сиктәрендә үҙ-ара килешеп эш итеүҙе киңәйтеү юлдары тикшереләсәк. Саралар программаһында БРИКС, ШОС һәм Евразия иҡтисади союзы дәүләт башлыҡтары ҡатнашлығында кәңәшмә, БРИКС-тың Эшлекле советы вәкилдәре менән осрашыу ҡаралған. Рәсәй Президенты БРИКС илдәренең профсоюз ойошмалары лидерҙары менән айырым әңгәмә үткәрәсәк. Саммит йомғаҡтары буйынса бер нисә документ ҡабул итеү планлаштырылған. Шанхай хеҙмәттәшлек ойошмаһы ағзалары булған дәүләт башлыҡтары советының көн тәртибендә - ойошманы артабан үҫтереү, уның халыҡ-ара ареналағы ролен нығытыу, мөһим донъя һәм төбәк проблемалары буйынса идара итеүҙе көйләү мәсьәләләре. Лидерҙар документтар тупланмаһына, шул иҫәптән ШОС-тың 2025 йылға тиклемге үҫеш стратегияһына ҡул ҡуясаҡ. Шулай уҡ Һиндостан менән Пакистанды ойошмаға ағзалыҡҡа ҡабул итеү тәртибенең башланыуы хаҡында ҡарар көтөлә. Өфөлә Владимир Путиндың БРИКС һәм ШОС саммиттарында ҡатнашыусы сит ил дәүләт башлыҡтары менән ике яҡлы осрашыуҙары планлаштырылған.


«Яңы йыл итеге»\n18 Декабрь 2018, 09:25\nТиҙҙән барыбыҙ ҙа көтөп алған Яңы йыл байрамы етә. Хужабикәләр ғаиләһен тәмле-тәмле ризыҡтар менән һыйларға тырышыр, ғәҙәти булмаған тәмлекәстәр бешерер. Беҙ һеҙгә түбәндәге салатты тәҡдим итәбеҙ. Уны Ҡыш бабайҙың итеге формаһында эшләргә мөмкин.Салат өсөн кәрәк: 200 грамм тауыҡ ите, 100 грамм сыр, 2 йомортҡа, гранат, ярты баш ҡыҙыл һуған, майонез, 1 сәй ҡалағы шәкәр, тоҙ, ҡара борос.\nТиҙҙән барыбыҙ ҙа көтөп алған Яңы йыл байрамы етә. Хужабикәләр ғаиләһен тәмле-тәмле ризыҡтар менән һыйларға тырышыр, ғәҙәти булмаған тәмлекәстәр бешерер. Беҙ һеҙгә түбәндәге салатты тәҡдим итәбеҙ. Уны Ҡыш бабайҙың итеге формаһында эшләргә мөмкин.\nСалат өсөн кәрәк: 200 грамм тауыҡ ите, 100 грамм сыр, 2 йомортҡа, гранат, ярты баш ҡыҙыл һуған, майонез, 1 сәй ҡалағы шәкәр, тоҙ, ҡара борос.\nТауыҡ итен бешереп алығыҙ. Ҡыҙыл һуғанды ваҡ ҡына итеп турап, шәкәр һәм борос ҡушып, өҫтөнә ҡайнар һыу ҡойоп 10 минутҡа ситкә ҡуйып тороғоҙ. Был арала сырҙы ҡырғыс аша үткәрегеҙ. Бешкән йомортҡаларҙы ҡырғыс аша үткәрегеҙ. Тик берәүһенең ағын айырып алып ҡалығыҙ.\nБешеп һыуынған тауыҡ итен ваҡлап турағыҙ. Һуғандың һыуын түгегеҙ ҙә, уға ваҡланған йомортҡаны, сырҙы ҡушығыҙ. Итек форомаһында тәүҙә тауыҡ итен, унан йомортҡа, һуған һәм сыр ҡатнашмаһын һалығыҙ. Тәүге ҡат менән икенсе ҡат араһында бер аҙ майонез булырға тейеш. Өҫтөнә тағы майонез яҡҡас, гранат емештәре теҙеп һалығыҙ. Итектең табандары ваҡ ҡырғыстан үткәрелгән сыр булырға тейеш. Өҫтән иһә бер буй итеп ҡырғыстан үткәрелгән йомортҡа ағын ебәрергә була.\nАшығыҙ—тәмле, байрам мөбәрәк булһын!


Мәшһүр театрҙың олуғ маҡсаттары » Башҡортостан гәзите | Газета Башкортостан на башкирском языке\nБашҡортостан гәзите » Мәҙәниәт һәм әҙәбиәт » Мәшһүр театрҙың олуғ маҡсаттары\nМәшһүр театрҙың олуғ маҡсаттары 19.09.2018 // Мәҙәниәт һәм әҙәбиәт\nБер быуатлыҡ юбилейҙы актерҙар нисек ҡаршылай?\nМ. Ғафури исемендәге Башҡорт дәүләт академия драма театры ҙур ваҡиғалар алдында тора. Башҡортостан автономияһына ла бәйле ул үҙ һүҙен әйтергә тейеш. Йәнә республикабыҙҙың төп театры үҙенең бер быуатлыҡ юбилейына әҙерләнә. Бер быуат тип әйтеү менән ялан театрҙарында, ауыл клубтарында, һуғыш мәлдәрендә халыҡ араһына сығып, үҙ һүҙен сәхнә теле аша әйтергә теләгән артистар күҙ алдына баҫа.\nНиндәй уй-теләктәр, ниәттәр менән аяҡ баҫты икән театр яуаплы миҙгелгә? Ошо хаҡта һөйләүен һорап, Башҡортостандың халыҡ артисы, театрҙың художество етәксеһе Олег ХАНОВҡа мөрәжәғәт иттек.\n“Урал батыр” эпосы халыҡ-ара кимәлгә сығасаҡ\n– Олег Закир улы, йәйегеҙ нисек үтте? Кәйефегеҙ нисек?\n– М. Ғафури исемендәге Башҡорт дәүләт академия драма театрының 100 йыллығына әҙерләнәбеҙ бит инде. Шуға ниәтләгән, планлаштырылған саралар нисек үтер икән, тип уйланабыҙ. Бөтәһе лә театр коллективының эшмәкәрлегенә генә бәйле булһа, күп нәмәне бөгөндән атап әйтеп булыр ине. Ә эш ремонт хаҡында ла барғас, был мәсьәләгә Финанс министрлығы, төрлө төҙөлөш ойошмалары ла килеп ҡушыла. Театрҙың директоры Иршат Фәйзуллин был мәсьәлә менән ныҡлы шөғөлләнә, моғайын, барыһы ла үҙ ваҡытында еренә еткерелер тип ышанабыҙ. Мәҙәниәт министрлығының ярҙамынан тыш бер аҙым да атлай алмаҫ инек, әлегә эштәр һәүетемсә алға бара.\nТеатрҙы реконструкциялау буйынса күп ойошмалар менән килешеүҙәр төҙөлә. Иң мөһиме – бер урында тапанмаҫҡа. Әлегә театрҙың түбәһен яптылар, хәҙер инде эске эштәрҙе атҡарыу мәсьәләһе тора.\n– Яңыртыу эштәре барышын республика етәкселеге контролдә тоталыр?\n– 28 августа Башҡортостан Хөкүмәте Премьер-министры Рөстәм Мәрҙәнов беҙҙә булып, эш барышын тикшерҙе. Ул М. Ғафури исемендәге Башҡорт дәүләт академия драма театрындағы ремонт эштәренең ойоштороу комиссияһы рәйесе булып тора. Рөстәм Хәбиб улы барыһын да ҡарап, күреп, беҙҙең теләктәребеҙҙе иҫәпкә алып, Хөкүмәт йортонда ҙур кәңәшмә уҙғарҙы. Һөҙөмтәлә киләсәктә яңыртыу эштәре генә түгел, ижади мөмкинлектәребеҙ ҙә киңәйер тигән уйҙа ҡалабыҙ.\nТеләктәр тигәндән шул: беҙгә гастролдәр өсөн автотранспорт паркын яңыртыу мөһим. Яңы спектаклдәр ҡуйыуҙы ла күҙ уңында тотабыҙ.\n– Театрҙың алғы майҙансығын үҙгәртеп, тышҡа ла сәхнә ҡуйыла тигән хәбәр бар ине...\n– Эйе, театрҙың эске генә түгел, тышҡы күренешен дә бер ни тиклем үҙгәртергә ине. М. Ғафуриҙың һәйкәлен алға күсереп, уны ҡалаға, халыҡҡа яҡыныраҡ итеү тураһында уйлайбыҙ. Ә театр алдындағы майҙанды бушатып, унда сәхнә ҡуйырға һәм спектаклдәр күрһәтергә ниәтләйбеҙ. Беҙҙең был теләкте ишеттеләр.\n– Ҡыҙыҡлы тәҡдимдәр. Элек артистарҙың ялан сәхнәләрендә уйнағанын иҫкә төштө. Мин бала саҡта ундайҙы күргәнем булды. Үҙе бер йәм ине. Оупен-эйр, ялан-эйрҙар заманын хәтерләнем...\n– Унда инде сәхнә юҡлыҡтан шулай эшләгәндәр (көлә). Әммә, эйе, барыбер үҙ матурлығы була торғайны.\nБына был ысул ҡулланылһа, сәхнә лә, тамаша ла халыҡҡа нығыраҡ яҡынайыр ине. Ҙур концерттар шул рәүешле ойошторолғаны бар, ә бына спектаклдәр булғаны юҡ әле. Күмәк сәхнәле, йыр-бейеүле тамашалар, спектаклдәр халыҡ күңеленә хуш килер тип уйлайбыҙ.\nТеатрҙың был бинаһы иҫкергән тип әйтмәйем, әммә уны яңыртырға кәрәк, етмәһә, алда юбилей сараһы ла тора.\nЭстә балалар бүлмәһен, тамашасыларҙың касса залын яңыртырға, фойены күркәмләндерергә уйлайбыҙ. Иң төп эштәр, әлбиттә, тамаша залында, сәхнәлә буласаҡ. Тауыш, яҡтыртыу аппаратураларын алмаштырыу планлаштырылған. Креслоларҙы, люстраларҙы яңыртыу эштәре көтә.\n– Театрҙың бик үҙенсәлекле кесе залы бар. Уны яңыртыу ҡаралғанмы?\n– Тамашасы менән күҙгә-күҙ ҡарап һөйләшеү мөмкинлеген биргән ус төбөндәге был залды күптәр ярата. Эйе, унда ла ремонт эштәре ҡаралған. Креслоларҙы алмаштырасаҡтар, ут, тауыш көйләү буйынса яңы аппаратуралар ҡуйыласаҡ.\n– Яңы спектаклдәр ҡуйыу хаҡындағы фекерегеҙҙе дауам иткәндә...\n– М. Ғафури исемендәге Башҡорт дәүләт академия драма театрының ғына түгел, Башҡортостан автономияһының 100 йыллығын билдәләү кеүек ҙур ваҡиға алдында торабыҙ. Йәнә Башҡортостандың халыҡ шағиры Мостай Кәримдең юбилейы көтөлә. Бына ошо өс ваҡиға ла театр тормошонда, репертуарында сағылыш табасаҡ, әлбиттә. Улар бер-береһе менән тығыҙ бәйле. Шуныһы ла беҙҙең сәнғәт әһелдәре өсөн мөһим: 2019 йылды Рәсәй Президенты Владимир Путин Театр йылы тип иғлан итте. Бөтә яҡлап та беҙгә ҙур мөмкинлектәр асыла, шул уҡ ваҡытта яуаплылыҡ та икеләтә арта тигән һүҙ был. Шул йәһәттән ижади пландар хаҡында ла баш ватабыҙ. Әле әүҙем эш башланды. Беҙ мәшһүр “Урал батыр”ҙы сәхнәләштерергә йыйынабыҙ. Саха (Яҡут) Республикаһынан күренекле театр эшмәкәре, билдәле режиссер Андрей Борисовты саҡырҙыҡ. Ул эпос буйынса инсценировка эшләгән, үҙе ҡуйырға ла йыйына. Бергә рәссамын да алып киләсәк. Был әҫәрҙе нисек күрә, шулай тамашасыға тәҡдим итергә уйлай. Текст әле миндә. Ошо арала артистар менән бергә уҡып, эшкә тотонорға ниәтләйбеҙ. Октябрь урталарында репетиция башланырға тейеш.\n– Режиссерҙы кем һайланы?\n– Андрей Борисов менән 2012 йылда “Туғанлыҡ” төрки телле театрҙар фестивалендә танышҡайныҡ. Ул беҙҙең сәхнәлә берәй спектакль ҡуйыу теләген белдергәйне – ижади бәйләнеш барырға, булырға тейеш. Шуны иҫтә тотоп, төрлө классик әҫәрҙәрҙе барлап сыҡтыҡ. Әммә аныҡ фекергә килмәгәйнек әле. Күптән түгел иһә “Урал батыр”ҙы яҡут теленә тәржемә иткәндәр. Был ижади бәйләнеш һүҙ сәнғәте, халыҡ ижады өлкәһендә лә бара. Ул ошо әҫәрҙе уҡып сыҡҡан да шул тиклем һоҡланып, дәртләнеп шылтыратты. “Башҡа халыҡтарҙа бындай эпос юҡ. “Олонхо” – бөйөк әҫәр, әммә уның йөкмәткеһе башҡа. Фәлсәфәүи, мәғәнәүи яҡтан “Урал батыр” мине таң ҡалдырҙы. Яҡшылыҡ менән яманлыҡ көрәше, уның ҡиммәттәре, хаҡы тураһында ниндәй тәрән әҫәр ижад иткән халҡығыҙ!” – бына уның һүҙҙәре. Ысынлап та, беҙҙең “Урал батыр” – ул иҫ китмәле ҙур ҡомартҡы! Бына башҡаларҙың да баһалауы, аңлауы яҡшы күренеш. Андрей Борисов – үҙҙәренең “Олонхо”һы менән ныҡ мауыҡҡан режиссер, шуға күрә уның “Урал батыр”ға ғашиҡ булыуы һис ғәжәп түгел. Был эпостың ошо көнгә килеп еткәне өсөн беҙҙең халыҡ Хоҙайға рәхмәт әйтергә тейеш.\nКоллегамдың идеяһы миңә лә оҡшаны һәм уйлана башланым. Хөкүмәткә мөрәжәғәт итеп, ошо әҫәрҙе Башҡортостан автономияһына бағышлап сәхнәләштерергә теләүебеҙҙе белдерҙем. Әйткәндәй, август башында Андрей Саввич үҙе лә Башҡортостанға килеп ҡайтты. Беҙ уның менән Шүлгәнташҡа барҙыҡ. Күрҙе лә тағы шаҡ ҡатты.\n– Башҡорт режиссеры ла ҡуя алыр ине тигән фекерҙәр ҙә ишетелгәндер? Ул башҡорт халҡының йолаларын тәрән аңлап, милли асылыбыҙға хыянат итмәй эшләһә ине!\n– Дөрөҫ аңлаһындар ине мине. Эш унда түгел. Андрей Борисовтың маҡсаты – ЮНЕСКО линияһы буйынса бер нисә эпосты: үҙҙәрендә “Олонхо”ны, Алтайҙа – “Маадай Кара”ны , әрмәндәрҙә – “Давид Сасунский”ҙы һәм беҙҙең “Урал батыр”ҙы сәхнәләштереп күрһәтеп, Евразия майҙанына халыҡ эпостарын сығарыу. Ошо әҫәрҙәр гөлләмәһен ул кешелек хазинаһы, мәңге һаҡланырға тейеш ҡомартҡы итергә уйлай. Ә уның бындай мөмкинлектәре бар. Бөтә донъяға театр сәнғәте аша “Урал батыр”ҙы донъяға күрһәтергә тигән теләк бик ҙур беҙҙә. Ғәҙәти алымдар менән генә ҡуйһаҡ, әкиәт тип ҡабул итеүҙәре лә ихтимал. Шуға заман техникаһын да ҡулланып, эпостың йөкмәткеһен халыҡҡа яңынан һөйләү өсөн барыһын да эшләргә уйлайбыҙ. Бик ҡатмарлы был хеҙмәт, әммә атҡарып сығырға кәрәк. “Урал батыр”ҙы халыҡ-ара кимәлгә сығарыу мөмкинлеге ҙур көс-ҡеүәт бирә.\n– Киләһе миҙгелдә тағы ла ниндәй яңылыҡтар көтә тамашасыны?\n– “Туғанлыҡ” төрки телле театрҙар фестивале май айында ойошторолор. Унан тыш, дуҫтарыбыҙ, Татарстан театр әһелдәре йыл да уҙғарылған “Науруз” фестивален тап Башҡортостан театрҙарына бағышларға уйлай.\n– Күршеләр тарафынан ҡайһылай йылы мөнәсәбәт был!\n– Эйе, ғәҙәттә, улар фестивалдәрен бер йылда уҡытыу, дәрестәр формаһында ойоштора, икенсе йылы спектаклдәр күрһәтәләр. Ә бына тап киләһе йыл – М. Ғафури исемендәге Башҡорт дәүләт академия драма театрының юбилейында – беҙҙең театрҙарҙы үҙҙәренә саҡырып, фестивалде уларҙың эшмәкәрлегенә бағышларға уйлайҙар. Сара “Башҡортостандың театр сәнғәте” тип аталасаҡ. Унда үҙебеҙҙең спектаклдәрҙе күрһәтәсәкбеҙ. Беҙҙән тыш, Милли йәштәр, “Нур”, Сибай, Салауат, Стәрлетамаҡ театрҙары ҡатнашасаҡ.\nЙәнә киләһе миҙгелдә лә Мәскәүгә, Санкт-Петербургка, Бүрәт Республикаһына, Ырымбурға гастролдәр ҡаралған. Шулай уҡ театрыбыҙҙың 100 йыллығына ҙур спектакль әҙерләйбеҙ. У. Шекспирҙың “Гамлет”ын режиссер Айрат Абушахманов сәхнәләштерәсәк. Мостай Кәримдең 100 йыллығына иһә режиссер Рифҡәт Исрафилов “Ҡыҙ урлау”ҙы ҡуйырға тейеш. Яртылаш ризалашты, буғай. Көтәбеҙ. Яңынан сәхнәгә сығасаҡ әҫәрҙәрҙе халыҡ та көтөп алыр, моғайын, сөнки улар – киң танылған, һәр кем тарафынан яратып ҡабул ителгән спектаклдәр.\nP.S. Гәзиткә ҡул ҡуйғанда, М. Ғафури исемендәге Башҡорт дәүләт академия драма театрының Ярославлдә Рәсәй Хөкүмәтенең Ф. Волков исемендәге театр сәнғәте өлкәһендәге премия алыуы билдәле булды. Ҡотлайбыҙ!


Республика көнө алдынан төбәктең социаль-иҡтисади үҫешенә тос өлөш индереүсе хеҙмәт алдынғылары бүләкләнде - Bash.News\nРеспублика көнө алдынан төбәктең социаль-иҡтисади үҫешенә тос өлөш индереүсе хеҙмәт алдынғылары бүләкләнде\nРеспублика көнө алдынан төбәктең социаль-иҡтисади үҫешенә тос өлөш индереүсе хеҙмәт алдынғылары бүләкләнде https://bash.news/news/107262_respublika_kn_aldynan_tbkte_socialitisadi_eshen_tos_lsh_inderese_xemt_aldynylary_blklnde\nРеспублика көнө алдынан төбәктең социаль-иҡтисади үҫешенә тос өлөш индереүсе хеҙмәт алдынғыларына Дәүләт Йыйылышы – Ҡоролтайҙың рәхмәт хаттары тапшырылды. Парламент рәйесе Константин Толкачев әйтеүенсә, Башҡортостан Профсоюздары федерацияһы иң күләмле ойошмаларҙың береһе.\nБөгөн профсоюзда ярты миллиондан ашыу кеше иҫәпләнә. Фән, медицина өлкәһендә, төрлө предприятиеларҙа эшләүселәрҙең фиҙаҡәр хеҙмәте республиканы бар яҡлап та алдынғылар рәтенә сығарырға ярҙам итә.\nКонстантин Толкачев, Дәүләт Йыйылышы – Ҡоролтай рәйесе: “Республика үтәсәк ҙур байрам алдынан традиция буйынса һәнәр оҫталарына наградалар тапшырабыҙ. Уларҙың тәжрибәһе, тырышлығы бер ваҡытта ла онотолорға тейеш түгел. Шулай уҡ, ултырышта профсоюздарҙың артабанғы үҫеше тураһында фекер алышасаҡбыҙ. Профсоюздар эшмәкәрлеген көйләүсе закондар ҙа даими камиллашырға тейеш”.\nСтәрлетамаҡ районынан Софья Ғиззәтуллина фатирлы булды\n23:16, 23 окт\nӨфөлә үткән милли телдәр мәсьәләләре буйынса халыҡ-ара ғилми-ғәмәли конференция үтте\n21:56, 23 окт


Рөстәм Хәмитов Илеш районында яңы мәҙәниәт йортонда булды // Мәҙәниәт | новости башинформ.рф\nРөстәм Хәмитов Илеш районында яңы мәҙәниәт йортонда булды\n8:30, 5 марта 2018 Мәҙәниәт\nБашҡортостан Башлығы Рөстәм Хәмитов Илеш районына эш сәфәре барышында «Башҡортостандың 100 йыллығына – 100 объект» программаһы сиктәрендә Иҫке Күктау ауылында төҙөлгән яңы мәҙәниәт йортонда булды.\nАуыл мәҙәниәт йорто уҙған йылдың яҙында төҙөлә башланы. Проект республика ҡаҙнаһынан финансланды, уның хаҡы 28 миллион һум тәшкил итте. 600 квадрат метр майҙандағы бер ҡатлы бинала концерт, йыйылыш һәм спорт саралары үткәреү өсөн тәғәйенләнгән 300 урынлыҡ универсал тамаша залы, шулай уҡ китапхана, компьютер класы, методик кабинеттар һәм түңәрәктәр өсөн бүлмәләр урынлашҡан.\nМәҙәниәт йортон тантаналы рәүештә ғинуар аҙағында астылар. Бөгөн бында мәктәп уҡыусылары, урындағы ижади коллективтар шөғөлләнә.\nРеспублика Башлығы универсал залды ҡараны, эшләнгән эштәрҙең сифатын баһаланы, китапханала булды, унда китап фондын тулыландырыу йышлығы, интернетта электрон мәғлүмәт ресурстары менән файҙаланыу мөмкинлеге менән ҡыҙыҡһынды.\n— Башҡортостан Республикаһы – иҡтисади йәһәттән Рәсәй Федерацияһының бик ныҡлы һәм ҡеүәтле төбәге, – тип билдәләне Рөстәм Хәмитов. – Ресурстарыбыҙ бар. Бөтә төбәктәрҙә бындай объекттар барлыҡҡа килмәй, ә беҙҙә улар төҙөлә. Бар ерҙә лә ошондай кимәлдә ҙур төҙөлөштәр алып барылмай, ә беҙҙә бара. Артабан да шулай буласаҡ.\nИҫке Күктау ауылында Башҡортостан Башлығы мәҙәниәт йорто янында урынлашҡан мәсеттә булды.\nТеги: Башҡортостан Башлығы, мәҙәниәт


Йәнырыҫ – ҙур, матур ауыл | Министерство сельского хозяйства Республики Башкортостан\n» Йәнырыҫ – ҙур, матур ауыл\nЙәнырыҫ – ҙур, матур ауыл\nРайон хакимиәте башлығы Азамат Абдрахманов менән осрашыу Йәнырыҫ ауылында ла үтте. Йыйылышта ул күптән был ауылға килергә ниәтләүен белдереп, халыҡты борсоған һорауҙар менән ҡыҙыҡһынды.\nЙәнырыҫ – ҙур, матур ауыл. Ыңғай күренештәре менән бер рәттән, етешһеҙлектәре лә юҡ түгел. Тормош булғас, әле бер, әле икенсе һорау килеп сығып ҡына тора. Мөнирә апай Яппарова үткән йыл көҙөн ауылда заманса фельдшеракушерлыҡ пункты төҙөлөүенә, уның халыҡ өсөн бик тә уңайлы булыуына ҙур һөйөнөсөн белдерҙе, бигерәк тә ололар өсөн кәрәкле булыуын әйтте. Әлбиттә, бындай күркәм фельдшер-акушерлыҡ пункты төҙөгәндәре өсөн йәнырыҫтар Илфат менән Илшат Ниғмәтуллиндарға сикһеҙ рәхмәтле. Халыҡ уларҙың изгелеген онотмай.\nШул уҡ ваҡытта Мөнирә апай ауылдағы етешһеҙлектәрҙе лә ситләтеп үтмәне. Һуңғы осорҙа юлдарҙы ремонтлау буйынса ҙур эш башҡарылыуын әйтеп, Пролетар һәм Мәктәп урамдары араһындағы тыҡрыҡта һыу үткәргәндән тороп ҡалған соҡорҙо күмеп ҡуйыу кәрәклеген иҫкәртте. Ауыл музейы булдырыласағын хәбәр итеп, унда боронғо әйберҙәр туплауҙа ауылдаштарының да ярҙам итеүҙәрен һораны.\nЙыйылышта Йәнырыҫ ауылы мәҙәниәт йортон ремонтлау мәсьәләһе лә күтәрелде. Бигерәк тә унда электр үткәргестәр хәүеф тыуҙыра. Шуға ла иң элек электрға ҡағылышлы проблеманы хәл итеү бурысы ҡуйылды. Балалар баҡсаһына ремонт талап ителеүе тураһында ла һүҙ барҙы. Уның буйынса йәнә бер йыйылышыу кәрәклеген билдәләне район етәксеһе.\nОлолар тарафынан матур-матур тәҡдимдәр ҙә яңғыраны – Еңеү байрамы алдынан Бөйөк Ватан һуғышында һәләк булғандар, ҡайтып мәрхүм булғандар иҫтәлегенә аллея эшләйек, ағас ултыртайыҡ, тигән теләктәр әйтелде. Халыҡтың был изге ниәтен тормошҡа ашырыу йүнәлешендә күптән эш башланған. Мәҙәниәт йорто эргәһендә һуғышта ҡатнашҡан яугирҙар һәм тыл хеҙмәтсәндәре иҫтәлегенә әлеге көндә мемориаль комплекс төҙөлә. Еңеү байрамына саҡлы, ағас үҫентеләре ултыртып, Аллея эшләү ҙә планлаштырыла. Башҡортостандың 100 йыллығын байрам иткән йылды 100 үҫенте ултыртыу ниәтләнә. Ә инде 9 Май байрамында уны тантаналы асыу күҙаллана.\nБилдәле көрәшсе Нурулла Хисмәтуллиндың сығышы ла яңы уй-ниәттәр тыуҙырҙы. Балалар өсөн ауылда милли көрәш буйынса түңәрәк ойоштороу мөмкинлеге ҡаралды. Бәлки киләсәктә уның етәкселегендә йәш быуын көрәшкә йәлеп ителер.\nУрамда йәки бесәнлектәрҙе тапап йөрөгән мал-тыуарға ризаһыҙлыҡ белдереүселәр ҙә булды. Был йәһәттән тәртип урынлаштырыу тейешлеге иҫкәртелде.\nЭскелектән кешеләрҙең яҡты донъянан китеүе тураһында йөрәкте өшөткөс һүҙҙәрҙе лә тыныс ҡына тыңларлыҡ түгел ине. Ялған алкоголь һатыусылар менән көрәш юлдары ҡаралды. Әлегә аңлатыу эше аша был яман шөғөлдө туҡтатыу бурысы ҡуйылһа, һуңынан ҡаты саралар күреләсәге иҫкәртелде. Эскелеккә ҡаршы бергәләп күтәрелеү генә һөҙөмтә бирер. Миңә был проблема ҡағылмаҫ, тиеү битарафлыҡ билдәһе. Эскенең мәкерле тоҙағына һәр ҡайһыбыҙҙың яҡындары эләгеүе ихтимал. Элекке замандарҙа аҡһаҡалдарҙың иҫкәртеүе, оло кешеләрҙең һүҙе ҙур көскә эйә булған. Улар урамдан үткәндә лә, кире күренештәрҙе иҫкәртеп, өгөт-нәсихәтен әйтә йөрөгән. Ошо рәүешле йәмғиәтебеҙҙә насар ғәҙәттәр таралыуына юл ҡуймаған. Халыҡ үҙе тәрбиәсе, бөгөн йәмғиәтебеҙ тап ошондай тәрбиәселәргә лә мохтажлыҡ кисерә.


Быйыл Республика көнө 25-се тапҡыр билдәләнәсәк\nБайрам көндәрендә Башҡортостандың барлыҡ муниципаль берәмектәрендә лә тантаналы саралар үткәреү ҡаралған. Төрлө ижади фестивалдәргә йомғаҡ яһаласаҡ, тематик флешмоб уҙғарыласаҡ. Республика музейҙарында Асыҡ ишектәр көнө ойошторола, теләгән һәр кем экспозициялар менән бушлай таныша ала.\nКитапханаларҙа лекциялар һәи шиғриәт кисәләре үткәреләсәк. Был көндәрҙә әҙәбиәт, сәнғәт һәм архитектура өлкәһендәге ҡаҙаныштар өсөн Шәйехзада Бабич исемендәге республика дәүләт йәштәр премияһын тапшырыу күҙаллана. Байрам концерты «Башҡортостан» дәүләт концерт залында буласаҡ. Унда Фәйзи Ғәскәров исемендәге халыҡ бейеүҙәре ансамбле, Милли симфоник оркестр, Халыҡ уйын ҡоралдары милли оркестры ҡатнаша. Республика көнөн байрам итеү уңайынан «Шәжәрә байрамы», Сергей Аксаков көндәре, «Башҡорт аты» фестивале ойошторола. Бөтә белем биреү учреждениеларында тематик класс сәғәттәре үткәрелә.


Ҡанун талаптары боҙолған\n30 Июль 2019, 17:41\nРайон-ара прокуратура реклама тураһында закондың боҙоуын асыҡланы. “Стройзаказщик” предприятиеһы реклама таҡтаһында фатирҙар һатылыуы тураһында иғлан урынлаштырған. Әммә инвесторҙарҙың йорт төҙөлөшөндә ҡатнашыу һәм фатир һатып алыу тәртибе тураһында тулы мәғлүмәт бирмәгән. Бынан тыш, тикшереү ваҡытында ойошманың торлаҡ төҙөүгә рөхсәт ваҡыты сығыуы асыҡланған.\nРайон-ара прокуратура реклама тураһында закондың боҙоуын асыҡланы.\n“Стройзаказщик” предприятиеһы реклама таҡтаһында фатирҙар һатылыуы тураһында иғлан урынлаштырған. Әммә инвесторҙарҙың йорт төҙөлөшөндә ҡатнашыу һәм фатир һатып алыу тәртибе тураһында тулы мәғлүмәт бирмәгән. Бынан тыш, тикшереү ваҡытында ойошманың торлаҡ төҙөүгә рөхсәт ваҡыты сығыуы асыҡланған.\nРайон-ара прокуратура предприятие етәксеһенә ҡарата РФ Административ хоҡуҡ боҙоу кодексының 14.3 статьяһының 1-се өлөшө (реклама тураһында законды боҙоу) буйынса эш ҡуҙғатты. Һөҙөмтәлә ғәйепләнеүсегә 4 мең һум штраф һалынды. Етәксегә боҙоуҙарҙы төҙәтеү талабы менән күрһәтмә бирелде.\nПрокурор тикшереүенән һуң асыҡланған етешһеҙлектәр бөтөрөлгән.\nСедат Каримов, район-ара прокурор ярҙамсыһы.


Мөмкинлектәр сикле түгел - Bash.News\nМөмкинлектәр сикле түгел https://bash.news/news/84924_mmkinlektr_sikle_tgel/?lang=bash\nЕйәнсура районы Иҫәнғол ауылындағы "Ләйсән" балалар баҡсаһында мөмкинлектәре сикләнгән балалар өсөн махсус төркөм асылды. Цребраль фалиждан, аутизмдан яфаланған ҡыҙҙар-малайҙар йөрөгән төркөмдә бәләкәстәр физик, психик яҡтан ныҡлап үҫешһен өсөн бөтә шарттар, уңайлыҡтар булдырылған.\nАрыҫландың әсәһе улының һәр хәрәкәтен ҡыуанып күҙәтә. Өйҙә генә ултырып, үҙ-үҙенә йомолоп барған улы хәҙер тәрбиәселәрҙе тыңлап, тиҫтерҙәре менән бергә уйнап, ихлас аралаша. Луиза ханым балалар баҡсаһында асылған махсус төркөмдөң сабыйҙарға файҙаһы ҙур буласағына өмөт бағлай.\nЛуиза Вәлитова, Арыҫландың әсәһе: “Мөмкинлектәре сикләнгән балалар төркөмө булмағас, йөрөтмәнем. Сөнки баҡсала баламды кәмһетерҙәр, тип уйланым. Әле улым бик ҡәнәғәт, уға бында оҡшай”.\n"Ләйсән" балалар баҡсаһында әлегә мөмкинлектәре сикләнгән 6 бала шөғөлләнә. Һәр береһенә төрлө диагноз ҡуйылған, шуға ла тәрбиәселәр ҡыҙҙар-малайҙар менән шәхси программа буйынса эшләй. Сәләмәтлектәрен, айырыуса балаларҙа һиҙгерлекте яҡшыртыу өсөн сенсорик бүлмә асылған.\nГөлкәй Аҙнабаева, тәрбиәсе: “Беҙҙең дәрестәр расписание буйынса ҡуйылған. Мин телмәр үҫеше буйынса эшләһәм, математика дәресен алып барам, икенселәр менән логопед, психологтар шөғөлләнә”.\nСоциаль объектта мөмкинлектәре сикләнгән балаларҙы йәмғиәткә яраҡлаштырыу эше лә әүҙем алып барыла. Шуға ла музыка, бейеү түңәрәктәрендә бөтә төркөм бер юлы шөғөлләнә. "Йондоҙсоҡтар" коррекцион төркөмө һүрәт төшөрөү, әкиәт һөйләү һәм башҡа бәйгеләрҙә һынатмай.\nМөмкинлектәре сикләнгән балалар төркөмө асылыуға күп тә түгел, шулай ҙа ҡыҙҙар-малайҙар үҙҙәренең уңыштары менән һөйөндөрә. Уларҙың ижади һәләттәрен республика, Бөтә Рәсәй кимәлендә күрһәтергә ата-әсәләре лә булышлыҡ итә. Сөнки тап уртаҡ көс, тырышлыҡ менән ниндәйҙер һөҙөмтәләргә ирешеп була.\nӨс йыл элек "Ләйсән" балалар баҡсаһы асылғас, районда сират мәсьәләһе лә хәл ителә. Мәктәпкәсә учреждениға Иҫәнғолдан, яңы биҫтәләрҙән 230-лап бала йөрөй.\nРәзиә Байғаҙаҡова, "Ләйсән" балалар баҡсаһы мөдире: “Барыһы алты төркөм иҫәпләнә. Бәләкәстәр, уртансы, өлкәндәр төркөмө. Улар менән тәжрибәле, юғары белемле ун һигеҙ тәрбиәсе шөғөлләнә”.\nТөбәктә мөмкинлектәре сикләнгән тиҫтәнән ашыу мәктәпкәсә йәштәге бала иҫәпләнә. Барыһының да сәләмәтлеген яҡшыртыу маҡсатында киләһе йыл район үҙәгендәге "Тирмәкәй" балалар баҡсаһы нигеҙендә лә махсус төркөм ойоштороу ҡаралған.


Йүкәле тауы (Әшә) — Башҡорт Википедияһы\nЙүкәле тауы (Әшә)\nЙүкәле (Липовая) тауы — Көньяҡ Уралда, Силәбе өлкәһе Әшә ҡалаһында урынлашҡан тау (Рәсәй).\n3 Йүкәле тауы картала\n«Йүкәле» атамаһы тауҙа күпләп үҫкән йүкә ағасына бәйләп бирелгәндер.\nЙүкәле (Липовая) тауы — айырыуса һаҡланған тәбиғи ботаник ҡомартҡы (1969 йылдан). Әшә ҡалаһының көньяҡ өлөшөндә, Эҫем йылғаһының һул ярында урынлашҡан. Ҡалаға ул үҙенең төньяҡ ҡаялы текә яры менән ҡарап тора. Тауҙың бейеклеге 299 метр, нигеҙенең майҙаны 8 км².\nТау таш күмер осороноң түбәнге ҡатламы эзбизташынан (359—299 млн йыл элек) ҡоролған. Ике мәғәрәһе (таш ҡыуышы) бар.\nТауҙа үҫемлектәрҙең 400 төрө осрай. Үҫемлек донъяһының нигеҙен боронғо урман тәшкил итә. Тауҙың һөҙәк көньяҡ ҡашлағы тау туғай үҫемлектәре, һирәк ағаслыҡ менән ҡапланған. Тау итәгендә ныҡ һирәгәйгән реликт шыршылыҡ һаҡланып ҡалған. Урман массивында ағас тоҡомдарынан: ваҡ япраҡлы ҡарама, имән, осло япраҡлы саған, япрағы йөрәк формаһындағы йүкә, себер аҡ шыршыһы осрай. Ҡыу ағастар һәм үрге ботаҡтары ҡороған ағастар күп.\nАсыҡ урындарҙа тау туғай үҫемлектәре: ҡаты япраҡлы еҙүлән, һолүлән һ. б. менән ҡапланған. Бөртөклөләр фонында һары мәтрүшкә, ябай мәтрүшкә, йыланбашлы үлән, ҡуйы ҡыҙыл ҡуян кәбеҫтәһе йәки зәһәр сүл боросо, һыйырғойроҡ (айыуғолаҡ) үҫә. Йыш ҡына типик дала төрө — һары акация осрай. Тау туғайында тарут һәм лиана — княжика сибирская булыуы был урында элек урман булғанлығын раҫлай. Йүкәле тауында һирәк осрай торған декоратив үҫемлектәр: төн миләүшәһе, киң япраҡлы ҡыңғырау сәскәһе һ. б. үҫә.\nЙүкәле тауының төньяҡ итәгенән Силәбе өлкәһе ҡалалары араһында үҙенә башҡа үҙенсәлекле Пилютов исемендәге утрау-парк башлана. Тау башында ла, паркта ла йөҙйәшәр йүкәләр һәм ҡарамалар үҫә.\nПарктан арыраҡ, Эҫем йылғаһы ярында Алла Анаһы Ҡазан иконаһы хөрмәтенә һалынған ғибәҙәтхана урынлашҡан. Көнбайыштан һәм көньяҡтан тауға Липовый һәм Цементный (Әшә составында) ҡасабалары һырығып тора.\nТауҙа ике грунт юл һалынған. Беренсһе һыу һурҙырыу станцияһына, икенсеһе тау түбәһенә, Әшә телевышкаһына торған урынға, илтә.\nАйырыуса һаҡланған тәбиғи ботаник ҡомартҡы территорияһында ағас ҡырҡыла, антропоген тәьҫир артыҡ дәрәжәлә: ял итеүселәр сәскә атып ултырған үҫемлектәрҙе бик күп итеп өҙә, урман түшәмәһен тапай. Шуның һөҙөмтәһендә йүкә, имән һәм аҡ шыршы ағас үҫемлектәренең ҡиммәтле, ыңғай сифаты һәм үҙсәнлектәренең яйлап насарая һәм юғала барыуы, деградацияһы, күҙәтелә.\nЙүкәле тауы картала[үҙгәртергә | вики-тексты үҙгәртергә]\nӘшә ҡалаһында урынлашҡан Йүкәле тауы координаталары: 54.985261, 57.266072\nСиләбе өлкәһенең туристик порталы. Йүкәле тауы\nЙүкәле тауы (Әшә ҡалаһы)\nБерёзовая гора гора\nhttp://pochel.ru/c/1241-lipovaya-gora/ Йүкәле тау (Әшә ҡалаһы)\nКарта Липовой горы\nСиләбе өлкәһенең туристик порталы\nhttps://ba.wikipedia.org/w/index.php?title=Йүкәле_тауы_(Әшә)&oldid=1067345 ҡабул ителгән\nСиләбе өлкәһе тауҙары\nБыл бит һуңғы тапҡыр 15:27 1 сентябрь 2021 үҙгәртелгән.


Раз Корол, два Корол -\n"Юлаев" сам все запорол.\n"Салауат Юлаев" хоккей клубы "Атлант"тан еңелгәндән һуң бына ошо шиғыр ижад ителде. "Атлант" клубы миҙгелдә икенсе òапҡыр Өфөлә еңеү яулай, һәм "Салауат" икенсе тапҡыр үҙе ғәйепле.\nБеҙҙең команда хоккейсылары күп хата ебәрҙе. Күпселектә уйын насар булды, "юлаевсылар" һөжүмдә ҡыҙыусанлыҡ күрһәтте.\n"Атлант", әлбиттә, яҡшы уйнаны. Айырыуса ҡапҡасы Эмериҙы, һәм Альберт Лещевтың, Игорь Королев менән Александр Королюктың юлаевсылар ҡапҡаһына индергән шайбаларын билдәләп үтергә кәрәк.\nӘгәр был уйынға реаль ҡараһаң, "юлаевсылар" улар өсөн ҡурҡыныс булмаған дәғүәсенән еңелде. Мытищи ҡалаһының "Атлант" хоккей командаһы уйын ваҡытында һуңғы биш матчҡа ҡаршы ауыр сығыу аҙағында тора ине, дөрөҫөн әйткәндә, ҡурҡыныс булмаған командалар ун мәрәй юғалтты. Тимәк, "Атлант" Өфөгә килгәнсе биш матчта үҙен ысын дистрофик итеп күрһәткән һәм хәлһеҙ яурынында ни бары 33,3 процент мәрәй тотоп алып ҡала алған.\nӨфө хоккейсыларын тик бер нәмә аҡлай - һөжүм итеүселәр йәрәхәтләнә. "Юлаевсылар" уйынсыларына сихырсы ҡарсыҡ күҙ тейҙерҙе шикелле. Төрлө дәрәжәлә йәрәхәт алған уйынсыларыбыҙҙы хәтергә төшөрөүе лә ауыр. Михаил Чернов, Игорь Щадилов, Стив Маккарти...\nХоккейсыларыбыҙҙан Андрей Кутейкин да йәрәхәтләнде. Унан башҡа ни бары алты һаҡсыны йыйҙылар, йәш Егорь Купцовты һәм тәжрибәле Сергей Климентьевты индереп. Купцовты аҙаҡ эскәмйәгә ултырòтылар, һәм һөжүмгә үҙәк һөжүм итеүсе Алексей Медведевты сығара башланылар...\nБашҡа һөжүм итеүселәр тураһында нимә әйтәһең инде? Игорь Щадиловһыҙ Виталий Прошкин - аҡса елгә. Кирилл Кольцов һәм Мирослав Блатяк - бында бөтәһе лә аңлашыла. Уларҙың һаҡта үтә алмаҫлыҡ булыуы, "Дакар"ҙа "Ламборджини Диабло"ның сериялы еңеүе кеүек, реаль.\nОлег Твердовский ҡала. Әммә матчтарҙың графигы шундай етди, был һаҡсы уйындан һуң интервью бирҙе, әммә уның арығанлығы күренеп тора ине.\nЯрай әле, ҡапҡасы Александр Еременко элекке кеүек яҡшы һәм дәғүәсе күңеленә ҡурҡыныс һала. Был ҡапҡасы "Атлант"ҡа ҡаршы уйында үҙ рамкаһын шайбанан бер нисә тапҡыр ҡотҡарҙы.\nҺөжүм - ул ғына түгел. Мытищи ҡалаһының клубы, Еременко ҡапҡаны ҡалдырғанға тиклем, ике шайба индерә алды. Әгәр "юлаевсылар" бер түгел, ә ике-өс гол индергән булһа, бөтәһе лә башҡасараҡ булыр ине. Әммә улай булманы - хоккейсыларыбыҙ насар эш итте, урынһыҙ хата ебәрҙе.\nӘ уйындан сығарыу. Шунса ҡағиҙә боҙоуҙар ҡайҙан килә ул?\nАрбитрҙар, бәлки, бер нисә осраҡта беҙҙекеләрҙе бәхәсле хәлдәрҙә уйындан сығарғандыр, әммә башҡаларында - эш өсөн. Һәм ни өсөн кәрәк булмағанда ҡағиҙә боҙалар?\nБыл юлы Александр Радуловҡа дәғүәләр күп булды. Ул буталсыҡ эш итте, партнерға барып етә алмаҫтай тапшырыу яһаны.\nБеҙҙең беренсе героик һәм һөжүм итеүсе звеноға ҡарата бөтәһе лә яҡшы булды тип әйтеп булмай. Владимир Воробьев һәм Алексей Терещенко "Витязь" хоккей клубына ҡаршы күсмә уйында шәп уйнаны, уларҙың партнеры Александр Пережогин кеүек. Был юлы һуңғыһы ғына берҙән-бер голды индерҙе.\nМин был миҙгелдә чех форвардтары - Михал Микеска, Леош Чермак һәм Петр Вамполаға ышанмайым. Бәлки, улар ҡайšû áåðƒœ ниндәй ҙә булһа файҙа килтерер, әммә команданы еңеүҙән еңеүгә алып барыуҙа, үкенескә ҡаршы, улар һәләтле түгел.\nИгорь Григоренко - айырым һорау. КХЛ-да ни бары бер гол. Игорҙың "Салауат Юлаев"та эше бешмәй күрәһең Бәлки, уға хәҙер көслө булмаған клубҡа алмашырға кәрәктер, ул бында күберәк уйын ваҡыты алыр ине һәм, моғайын, үҙенең элекке кимәленә сығыр ине?..\n"Салауаò Юлаев"тың һаҡсыһы Кирилл Кольцов матч аҙағында уйындан алына. Ул арбитрҙар исеменә насар тойғоларын күрһәткән өсөн матч-штраф ала. Хулиган, әлбиттә, әммә уйымса, "Салауат Юлаев"тың үҙ майҙанында "Атлант"тан ике тапҡыр еңелеүе ҡурҡыныс түгел. Мытищи коллективы еңелгеһеҙ түгел. Әле өфөләр өйҙә ике тапҡыр еңелде - аҙаҡ Мытищи ҡалаһында ике тапҡыр тамам еңә ала.\nМатчтан һуң мин, шаяртып, баш тренерҙы сәләмләйем:\n- Хәйерһеҙ кис!\n- Хәйерһеҙ кис! - тип шаярта "Салауат Юлаев" командаһы остазы Сергей Михалев. Уның, күрәһең, кәйефе шулай уҡ.\n- Егеттәремде бер нисек тә әрләй алмайым, - ти Михалев. - Бөгөнгө еңелеү - беҙҙең һөжүм серияһының һөҙөмтәһе, беҙ 19 көн эсендә туғыҙ уйын үткәрҙек. Һәм был йәрәхәт эпидемияһын иҫәпкә алғанда. Беҙ егеттәрҙе көрәшкә көйләйбеҙ, "Атлант"та ҙур оҫталар барлығын беләбеҙ. Әммә һөҙөмтәлә дәғүәсе беҙҙең хатаны көттө - ҡаршы һөжүм итеүҙә тотто. Улар "өскә икәү" булғанда икенсе голды индерҙе, ә ике шайбаны отоу еңелдән түгел. "Атлант" уйынсыларының физик хәле күпкә яҡшыраҡ ине. Чемпионаттағы тәнәфес урынлы - уйынсыларҙың күп өлөшө ял итәсәк.\n- Һуңғы минутта нимә булды, Кирилл Кольцов матч-штраф алған ваҡытта?\n- Судъялар исеменә әҙәпһеҙ ҡылынған эш булды.\n- Игорь Щадилов һауығамы?\n- Үкенескә ҡаршы, беҙ уны Германияға операцияға оҙатабыҙ, табибтар әлегә бер ниндәй ҙә күҙаллауҙар бирмәй. Беҙ уны миҙгел аҙағына тиклем күрә алмаҫбыҙ, моғайын...\nОлег Твердовский лайыҡлы уйнаһа ла, әммә уға матчтан һуң аралашыуҙы бөтә команда өсөн аҡланыуҙан башларға тура килә.\n- Өфөләге был уйын ағымдағы йылда һуңғыһы булды. Һеҙ нисек уйлайһығыҙ, көйәрмәндәр алдында йылды лайыҡлы үткәрә алдығыҙмы?\n- Үкенескә ҡаршы, беҙ еңелдек. Тимәк, бәлки, лайыҡлы үткәрә алмағанбыҙҙыр. Һәм, үкенескә ҡаршы, "Атлант" беҙҙе беҙҙең ñòèëäœ еңде. Ул был осрашыуҙы урынлы үткәрҙе. Минең ҡарашҡа, беҙ был команда менән иғтибарлы уйнарға тейешбеҙ. Сөнки "Атлант" беҙҙең хаталарҙы оҫта ҡуллана. Ә беҙ ни өсөндөр ике осорҙо рациональ уйнаманыҡ. Асылда, ҡунаҡтар командаһы "һуңғы нөктәгә тиклем" беҙҙең хоккейҙа уйнай. Беҙ улар менән уйнарға өйрәнергә тейешбеҙ. Урта зонала насар хоккей уйнаныҡ. Беҙ һаҡсылар артына шайба ырғытманыҡ. Һәм һәр саҡ уны күк һыҙатта юғалттыҡ, бер-бер артлы һөжүмгә ҡаршы тап булдыҡ. Беҙ бөтә уйынды үҙебеҙҙең зонала уйнаныҡ. Әгәр беҙ шайба ташлаһаҡ һәм уйынды позиция һөжүменә күсерһәк, ул ваҡытта тиҙлек тә һәм башҡалар ҙа күренер ине. Ә былай беҙ гел артҡа йүгерҙек. Уйын килеп сыҡманы, сөнки беҙ дөрөҫ уйнаманыҡ. Беҙҙә әле һаҡсылар етешмәй. Минең уйымса, башҡа командаларҙа ла йәрәхәтләнеүселәр бар. Был эшебеҙҙең айырылғыһыҙ өлөшө. Шуға күрә бөтә командаға нисектер рациональ уйнап өйрәнергә кәрәк. Һаҡсыларға һөжүмдә ярҙам итергә...